Kebenaran Keluar Negara Untuk Warganegara Dibenarkan

KOTA KINABALU: Kerajaan negeri mengeluarkan panduan bagi prosedur pergerakan warganegara Malaysia dan warga asing sepanjang tempoh Perintah Kawalan Pergerakan (PKP).

Menteri Kerajaan Tempatan dan Perumahan, Datuk Seri Panglima Masidi Manjun dalam satu kenyataan berkata, kebenaran keluar untuk warganegara Malaysia yang dibenarkan tanpa perlu kebenaran Jabatan Imigresen Malaysia (JIM) diberikan kepada kategori tertentu seperti ditetapkan kerajaan persekutuan pada 15 September lalu.

Ini termasuk kebenaran untuk diplomat dan petugas kedutaan Malaysia yang ingin bertugas di luar negara termasuk tanggungan masing-masing; pelajar yang ingin menyambung pengajian dan baru mendapat tawaran berserta tanggungan; pelajar yang ingin mengambil peperiksaan; pemegang Pas Jangka Panjang di luar negara (Permastautin Tetap,Pas Residen,Pas Kerja dan lain-lain); bekerja dengan syarikat petrolium dan syarikat perkapalan dan perlu sign-on ke atas kapal di luar negara; baru mendapat tawaran kerja; serta mengiringi anak untuk belajar.

Manakala, bagi yang ingin menghadiri mesyuarat,seminar,pameran, urusan perniagaan atau urusan kecemasan boleh ke luar negara dengan mendapat kebenaran JIM.

Aktiviti melancong, bercuti dan lawatan biasa ke atas ahli keluarga ke luar negara adalah tidak dibenarkan.

Masidi sekali lagi mengingatkan sekatan kemasukan pemegang Pas Lawatan Jangka Panjang dari 23 negara ke Malaysia seperti ditetapkan kerajaan persekutuan pada 4 September lepas masih berkuat kuasa.

Ia melibatkan negara-negara seperti Amerika Syarikat, Brazil, India, Rusia, Peru, Colombia, Afrika Selatan, Mexico, Sepanyol, Argentina, Chile, Iran, United Kingdom, Bangladesh, Arab Saudi, Pakistan, Perancis, Turki, Itali, Jerman, Iraq, Filipina dan Indonesia.

Beliau berkata, semua pemegang Pas Lawatan Jangka Panjang dari 23 negara ini masih belum dibenarkan masuk ke Sabah. Ia termasuk pas ekspatriat, pas lawatan ikhtisas, pas lawatan kerja sementara, pas suami atau isteri kepada warganegara, Pemastautin Tetap (PR), Pas Program Malaysia Rumah Keduaku (MM2H), pas residen dan pas pelajar.

Bagaimanapun, beberapa pengecualian diberikan kepada diplomat, staf kedutaan, anak kapal yang masuk ke Sabah bagi menjalankan aktiviti ‘sign-on’ atau ‘joint ship’ dan ‘sign-off’ serta kru dan pekerja profesional dalam industri minyak dan gas tertakluk kepada syarat-syarat ditetapkan.

Untuk kemasukan warga asing ke Malaysia selain dari 23 negara yang disenaraikan, pemegang pas lawatan jangka panjang sedia ada dibenarkan masuk dengan kebenaran JIM. Untuk pemegang pas lawatan jangka panjang yang baharu atau tamat tempoh masih belum dibenarkan.

Bagi diplomat, pemegang PR dan pas pelajar bagi pelajar yang ingin menamatkan pengajian sahaja dibenarkan masuk tanpa perlu mendapatkan kebenaran JIM. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


TERKINI: PM Akan Umum Sesuatu Esok

KUALA LUMPUR: Perdana Menteri Tan Sri Muhyiddin Yassin dijangka mengumumkan sesuatu berhubung Perintah Kawalan Pergerakan Bersyarat (PKPB) esok.

Menteri Kanan (Kluster Keselamatan) Datuk Seri Ismail Sabri Yaakob berkata, rakyat diminta sabar untuk menunggu esok untuk mengetahui pengumuman berkenaan.

“Tunggu lah. Esok Perdana Menteri akan mengumumkan sesuatu, banyak perkara yang akan disebut.

“Kalau saya tak sebut (mengenai pergerakan orang bujang) saya akan sebut, untuk orang bujang bersabar hingga esok,” katanya pada sidang media harian di Putrajaya, hari ini.


Pengundi Tidak Akan Terpedaya Janji Manis MA63 PM – Aktivis

KUALA LUMPUR: Seorang aktivis politik menolak janji perdana menteri baru-baru ini untuk mengembalikan hak Sabah dan Sarawak menyifatkannya sebagai retorik semata-mata.

Zainnal Ajamain yang berpangkalan di Sabah berkata, kata-kata Muhyiddin Yassin persis janji-janji kosong pemimpin masa lalu dan yakin pengundi Sabah dan Sarawak tidak akan tertipu dengan muslihat itu.

Katanya, pemimpin persekutuan sering bercakap mengenai apa yang boleh mereka lakukan untuk kedua-dua negeri itu sekiranya mereka mempunyai majoriti dua pertiga di Parlimen.

“Hakikatnya adalah, anda tidak memerlukan dua pertiga untuk menunjukkan anda komited untuk memperlakukan Sabah dan Sarawak sebagai rakan setara,” katanya.

“Banyak yang dapat dilakukan melalui kuasa eksekutif, sama ada dari segi pengiktirafan yang lebih besar, memberikan lebih banyak autonomi kepada negeri-negeri, bahkan memperuntukkan lebih banyak dana sesuai dengan status Sabah dan Sarawak sebagai rakan setara”

Minggu lalu, Muhyiddin berkata kerajaan komited untuk mengembalikan hak dan status Sabah dan Sarawak di bawah Perjanjian Malaysia 1963 (MA63) namun menambah ia mustahil untuk dicapai sekiranya gabungannya gagal mendapatkan majoriti dua pertiga di Dewan Rakyat untuk meminda perlembagaan.

Zainnal berkata Muhyiddin tidak akan menghadapi masalah untuk mendapatkan sokongan rakyat Sabah dan Sarawak sekiranya beliau menerapkan semangat MA63 melalui tindakan eksekutif.

“Tapi saya rasa dia tidak akan melakukannya dan ini bukan satu cerminan yang baik buat ketua menteri Sarawak Abang Johari Openg, yang telah menyatakan sokongan terhadap Muhyiddin.”

Felo Majlis Profesor Negara (MPN), Jeniri Amir, berkata banyak kerja yang perlu dilakukan gabungan Perikatan Nasional (PN) untuk menewaskan Barisan Nasional (BN) di Sabah dan Sarawak.

“Banyak yang telah dilakukan BN untuk Sabah dan Sarawak,” katanya, sambil menambah untuk Sarawak sahaja, Najib Razak telah melakukan lebih daripada 60 perjalanan ketika menjadi perdana menteri. “Setiap kali, beliau akan mengumumkan sumbangan untuk negeri tersebut.”

Beliau berkata Muhyiddin perlu menangani isu-isu autonomi, pembangunan dan infrastruktur untuk mendapatkan sokongan di negeri-negeri rwo tersebut.

“Dari segi politik, akan ada masalah yang diperdebatkan kerana ada perwakilan PPBM di Sarawak seperti Willie Mongin (Ahli Parlimen Puncak Borneo) dan Ali Biju (Ahli Parlimen Saratok).

“Lebih baik jika PN meninggalkan Sarawak, sertai Gabungan Parti Sarawak dan bekerjasama dengannya setelah pilihanraya.”

Felo Institut Hal Ehwal Antarabangsa Singapura, Oh Ei Sun, berkata sebarang janji untuk memulihkan Sabah dan Sarawak hanya akan kedengaran seperti rekod rosak kerana ia hanyalah siaran ulangan janji-janji manis yang pernah dibuat ramai pemimpin persekutuan sebelumnya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ustaz Ismail Kamus Meninggal Dunia

KUALA LUMPUR: Pendakwah terkenal, Datuk Ismail Kamus meninggal dunia kira-kira jam 12.30 tengah malam tadi.

Perkara itu disahkan menerusi Facebook rasmi pendakwah berkenaan.

“Duka cita dimaklumkan Tuan Guru Datuk Ismail Kamus meninggal dunia sebentar tadi. Al-Fatihah,” menurut kenyataan di Facebook itu.

Sementara itu, laman Facebook Pusat Rawatan Islam Darussalam Malaysia dibanjiri ucapan takziah daripada orang ramai yang berkongsi rasa sedih dengan pemergian Allahyarham.

Ia turut memaklumkan Allahyarham menghembuskan nafas terakhirnya di kediaman di Ampang, dekat sini, pada jam 12.30 tengah malam tadi.

“Semoga Allah SWT menempatkan Allahyarham di tempat yang mulia di sisi Allah SWT,” katanya.

Menurut EXCO Penerangan Pusat Rawatan Islam Darussalam Malaysia, Abdul Hadi Jusoh, veteran Pas itu dimasukkan ke wad sejak 26 April disebabkan keadaan kesihatan yang agak lemah.

Allahyarham yang juga bekas Ahli Dewan Undangan Negeri (ADUN) Gombak Setia selama sepenggal pada 1999 hingga 2004 dan pernah memegang jawatan Ahli Jawatankuasa PAS Pusat.

Pendakwah itu kemudian dirujuk ke Hospital Kuala Lumpur (HKL) pada hari sama dan didapati terdapat jangkitan di bahagian paru-paru.

Pada 9 Mei tahun lalu, Allahyarham yang juga Pengasas dan Penasihat Pusat Rawatan Islam Darussalam Malaysia dilaporkan menjalani pembedahan jantung di Institut Jantung Negara (IJN).

Allahyarham dilahirkan pada 2 Disember 1948 di Kampung Batang Rening , Ulu Selangor.

Mendapat pendidikan awal di Sekolah Arab Batang Kali sebelum meneruskan pengajian ke Ma’ahad Hisyamuddin, Klang di mana beliau berguru dengan seorang ulama tersohor, Asy-Syeikh Mahmood al-Arif al-Bukhori.

Allahyarham kemudiannya melanjutkan pelajaran ke Kolej Islam Klang dan Universiti Kebangsaan Malaysia (UKM) dan mendapat ijazah Sarjana Muda Syariah dengan kepujian pada 1976.

Allahyarham juga pernah menuntut di Beaver College Pennsylvania, Amerika Syarikat.

Allahyarham pernah bertugas sebagai guru, Pegawai Penyelidik, Pegawai Dakwah selain bertugas selama 15 tahun di pelbagai jabatan seperti di Jabatan Agama Islam Wilayah Persekutuan (JAWI), Institut Tadbiran Awam Negara (INTAN) dan Pusat Islam.

Jawatan terakhir Allahyarham ialah sebagai Pakar Rujuk di Bahagian Hal Ehwal Islam (BAHEIS) Pusat Islam sebelum bersara secara pilihan.

Allahyarham juga adalah seorang perunding motivasi dan pendakwah bebas dengan memberi ceramah agama di seluruh dunia seperti Brunei Darussalam, Indonesia, Thailand, Singapura, United Kingdom, Amerika Syarikat, Kanada dan negara Asia Barat.

Sementara itu, Presiden PAS, Datuk Seri Abdul Hadi Awang turut mengucapkan takziah kepada keluarga dan anak murid Allahyarham.

“Semoga sabar dan reda dengan ujian ini.

“Rasa sedih menyelubungi suasana tengah malam ini di bulan Ramadan al-Mubarak, tatkala mendapat perkhabaran pemergian ustaz Datuk Ismail Kamus ke rahmatullah.

“Semoga Allah mencucuri rahmat kepada Allahyarham, diterima amal soleh, diampunkan segala dosanya dan ditempatkan di kalangan para solihin,” katanya.

Sementara itu, Menteri Perdagangan Antarabangsa dan Industri, Datuk Seri Mohamed Azmin Ali turut berkongsi rasa sedih dengan pemergian Allahyarham Ismail.

Di akaun Twitternya, Azmin mendoakan agar Allahyarham dikurniakan husnul khatimah dan diberikan ganjaran syurga Allah SWT. Al-Fatihah. – BH Online

Sayu menerima khabar pemergian Al Fadhil Ustaz Dato’ Ismail Kamus yang baru sahaja kembali ke pangkuan Allah SWT. Semoga Allahyarham Ustaz dikurniakan husnul khatimah dan diberikan ganjaran syurga Allah SWT. Al-Fatihah. pic.twitter.com/lSroaX0f1p


Impian Lelaki Nak Jadi Anjing Tertunai

TOKYO: Seorang lelaki Jepun dikenali sebagai Toco yang sentiasa ingin hidup sebagai haiwan, akhirnya ‘berjaya’ memenuhi impiannya itu dengan menjadi ‘anjing’.

Impian itu direalisasikan bengkel kesan khas Zeppet yang menyiapkan kostum anjing ultra-realistik untuk menyembunyikan kerangka manusia dan membolehkannya berfantasi.

Odditycentral melaporkan, Zeppet mengenakan bayaran kira-kira dua juta yen (kira-kira RM690,000) kepada Toco untuk mencapai impiannya.

Keputusan akhirnya sangat mengagumkan apabila Toco bertukar menjadi anjing jenis Rough Collie malah lelaki itu dengan bangganya turut berkongsi foto dan video dirinya memakai kostum anjing itu.

“Saya rasa adalah membazir jika saya seorang sahaja yang berpuas hati (dengan hasil kostum).

“Jadi saya berkongsi kegembiraan ini dengan menyiarkan video dan gambar di Twitter serta di saluran YouTube.

“Saya tidak menjangkakan perkongsian ini memberi kesan yang hebat kepada ramai orang,” katanya.

Ketika ditanya mengapa dia mahu hidup sebagai haiwan, Toco berkata, ia adalah sesuatu yang ‘sukar’ untuk dijawab.

Kisah luar biasa Toco menjadi tular di Jepun malah dipaparkan di rancangan televisyen nasional, seperti Nippon TV ‘Sôkai jôhô variety Sukkiri!’.

Di media sosial, maklum balas tidak dapat dirumuskan dengan sesetengah orang bergelut untuk memahami keinginan Toco untuk hidup sebagai seekor anjing.

Ada pendapat yang lain mengatakan bahawa, selagi Toco tidak menyakiti sesiapa, apa yang dilakukan adalah semata-mata untuk kepuasan peribadinya. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Suspek Penagih Dadah ‘Kantoi’ Oleh anak

KOTA KINABALU: Helah seorang isteri untuk memperdaya penguatkuasa Agensi Anti Dadah Kebangsaan (AADK) Kota Kinabalu daripada menahan suaminya yang terlibat dengan penyalahgunaan dadah gagal apabila anak mereka memecahkan rahsia.

Sebelum itu, penguatkuasa AADK terpaksa mengambil masa yang lama untuk mengetuk pintu rumah dua tingkat yang terletak di Kampung Gusung, Likas itu sebelum dibuka oleh seorang wanita yang dipercayai isteri suspek.

Bagaimanapun, isteri suspek warga tempatan berumur 43 tahun itu memaklumkan suaminya tidak berada di rumah sejak petang kelmarin.

Ketua Operasi AADK Sabah Erwan Roslan berkata pemeriksaan lanjut dalam bilik tidur juga tidak menemukan suspek. Dalam masa yang sama, seorang penguatkuasa terlihat sebuah beg sandang yang dipercayai milik suspek.

“Penguatkuasa menyoal isteri suspek beg itu kepunyaan siapa, tetapi isterinya mendiamkan diri.

“Dalam masa sama, anak suspek menjawab beg tersebut kepunyaan ayahnya dan memaklumkan suspek berada ditingkat atas,” katanya ketika ditemui selepas operasi dijalankan.

Menurut Erwan, penguatkuasa AADK kemudian naik ke tingkat atas rumah suspek dan menjalankan pemeriksaan teliti disetiap bilik.

“Suspek kemudian berjaya dicekup setelah bersembunyi di sebuah bilik tidur dalam keadaan berselimut.” tambahnya.

Kesemua suspek yang ditahan dibawa ke Ibu Pejabat AADK Kota Kinabalu untuk ujian saringan awal air kencing.

“Hasil ujian mengesahkan kesemua mereka didapati positif dadah jenis syabu dan akan disiasat dibawah Seksyen 3(1) Akta Penagih Dadah (Rawatan dan Pemulihan) 1983,” katanya.

Sementara itu, Erwan berkata wanita warga asing yang ditahan dalam operasi ini juga akan diserahkan kepada pihak Jabatan Imigresen Malaysia untuk tindakan lanjut.

Operasi yang dijalankan bermula pukul 9 malam dan berakhir lima jam kemudian ini dibuat berdasarkan maklumat dan risikan serta aduan orang awam.

“Menerusi operasi-operasi yang dijalankan secara berterusan oleh pihak AADK ini diharapkan tahap kesedaran masyarakat kita akan semakin meningkat tentang bahaya dan kesan negatif berkaitan aktiviti penyalahgunaan dadah.

“Di samping itu juga, program-program pencegahan dadah tetap akan dilaksanakan secara berterusan bagi mewujudkan tahap kesedaran yang tinggi dalam diri masyarakat.

“Anggota masyarakat atau komuniti merupakan entiti yang sangat penting sebagai mata dan telinga kerajaan dalam menyalurkan maklumat berkaitan aktiviti penyalahgunaan dadah khasnya dalam kawasan atau komuniti masing-masing,” jelasnya.

Erwan turut menasihatkan kepada masyarakat setempat agar dapat menyalurkan maklumat sebarang aktiviti penyalahgunaan dadah kepada pihak berkuasa daripada terus berleluasa. -SabahNewsToday


Covid-19: Sabah Catat 3 Kluster & 5 Kematian Baharu

KOTA KINABALU: Saringan terhadap jenazah seorang warga tua yang menunjukkan keputusan positif COVID-19 selepas dibawa ke hospital mencetuskan satu daripada tiga kluster baharu berkaitan komuniti di Sabah, semalam.

Kluster Ambar Park di Tawau tercetus selepas jenazah seorang lelaki berumur 71 tahun didapati positif COVID-19 melalui saringan RTK Antigen pada 1 Jun lalu sebelum disusuli 15 lagi kes positif melalui saringan kontak rapat.

Jurucakap perkembangan harian COVID-19 Sabah, Datuk Masidi Manjun, berkata kluster itu direkodkan di Kampung Kadazan, Mukim Tanjung Batu, Tawau membabitkan kontak rapat dalam kalangan ahli keluarga kes indeks.

“Susulan kes itu, 45 kontak rapat disaring dan mengesan 15 lagi kes positif COVID-19 yang turut membabitkan kes jangkitan kontak keluarga generasi kedua, menjadikan jumlah kumulatif sebanyak 16 kes.

“Seramai 28 kontak rapat pula didapati negatif dan seorang kontak masih menunggu keputusan ujian. Berdasarkan maklumat, sebelum ini dianggarkan lebih 50 ahli keluarga dan kontak sosial menziarahi kes indeks untuk majlis doa selamat di rumahnya, di Kampung Kadazan, Ambar Park,” katanya dalam kenyataan media, malam tadi.

Sementara itu, kluster kedua dilaporkan di daerah Nabawan, dikenal pasti berkaitan satu majlis pertunangan di Kampung Indah, Nabawan pada 20 Mei lalu.

Masidi berkata, kes indeks ialah seorang wanita tempatan berumur 34 tahun tidak bergejala yang dikesan positif COVID-19 melalui saringan pra rawatan di hospital pada 22 Mei lalu.

“Hasil pengesanan secara aktif dan saringan terhadap 124 kontak menemukan 20 lagi kes positif dan menjadikan jumlah kumulatif sebanyak 21 kes. Daripada jumlah yang disaring, 100 individu didapati negatif saringan pertama, manakala tiga individu masih menunggu keputusan ujian saringan,” katanya.

Dalam pada itu, katanya kluster ketiga semalam tercetus di Kampung Baru, Sipitang membabitkan jangkitan dalam komuniti di Mukim Sindumin yang dikaitkan dengan aktiviti rumah ibadat.

Kes indeks katanya, adalah lelaki berumur 58 tahun yang disahkan positif saringan RTK Antigen pada 26 Mei lalu selepas dikesan sebagai kontak rapat kepada anak saudaranya.

“Kes indeks mengalami simptom batuk, sakit kepala dan ‘malaise’ sejak 23 Mei lalu serta mempunyai sejarah pergerakan ke luar daerah iaitu ke Keningau pada 16 Mei lalu.

“Hasil pengesanan dan saringan kontak yang membabitkan kaitan epidemiologi sama iaitu menghadiri rumah ibadat di Sabah Forest Industry (SFI), Sipitang, sebanyak 23 kes positif COVID-19 dikesan termasuk 13 kes baharu pada hari ini (semalam),” katanya.

Semalam, Sabah mencatat 378 kes baharu COVID-19, meningkat sebanyak 69 kes berbanding 309 kes kelmarin, manakala lima kematian dilaporkan, masing-masing satu di Tawau, Semporna, Kota Kinabalu, Lahad Datu dan Putatan.

Masidi berkata, peningkatan mendadak kes baharu itu disebabkan langkah Kementerian Kesihatan (KKM) melaksanakan saringan bersasar dari rumah ke rumah di lokaliti yang dikenakan Perintah Kawalan Pergerakan Diperketatkan (PKPD). – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pengerusi UMNO Johor Angkat Sumpah Menteri Besar

JOHOR BAHRU: Pengerusi Barisan Nasional (BN) Johor Datuk Hasni Mohammad selesai mengangkat sumpah sebagai Menteri Besar Johor di hadapan Sultan Johor Sultan Ibrahim Sultan Iskandar pada hari ini.

Ahli Dewan Undangan Negeri (ADUN) Benut itu menerima surat tauliah pelantikan dan melafazkan sumpah menyandang jawatan dalam Istiadat Penyerahan Surat Tauliah dan Pengisytiharan Pelantikan Menteri Besar Johor yang berlangsung pada 5.09 petang di Istana Bukit Serene, Johor Bahru.

Berangkat sama Tunku Mahkota Johor Tunku Ismail Sultan Ibrahim.

Hasni, 61, yang juga Pengerusi Perhubungan UMNO Johor menggantikan Datuk Dr Sahruddin Jamal dari Bersatu yang dilantik sebagai Menteri Besar yang ke-17 pada 14 April 2019.

Rabu lalu Sultan Johor, Sultan Ibrahim Sultan Iskandar bertemu dengan 54 ADUN Johor bagi mengetahui siapa pilihan mereka susulan Bersatu meninggalkan Pakatan Harapan (PH) pada 24 Februari lalu sekali gus menjadikan Johor, kerajaan tergantung.

Ia menjadikan pelantikan Menteri Besar Johor yang ketiga dalam tempoh kurang tiga tahun selepas Pilihan Raya Umum 14 (PRU-14) pada 9 Mei 2018.


Sandakan Dinaik Taraf Sebagai Bandar Raya Tahun Ini – Bung Moktar

SANDAKAN, 20 Jun : Sandakan dijangka dinaik taraf sebagai sebuah bandar raya antara Ogos hingga menjelang Oktober depan, kata Timbalan Ketua Menteri Datuk Seri Bung Moktar Radin.

Beliau berkata penaiktarafan itu sepatutnya dilakukan pada awal tahun ini namun, disebabkan kekangan tertentu hasrat itu terpaksa ditangguhkan.

“Sekarang, Sandakan sudah bersedia. Majlis Perbandaran Sandakan juga menyatakan mereka sudah bersedia untuk Sandakan dinaik taraf sebagai bandar raya. Sudah tentu impaknya akan meningkatkan ekonomi Sandakan dan sudah tentu akan ada perancangan baharu yang akan kita laksanakan,” katanya.

Beliau berkata demikian ketika ditemui pemberita selepas menutup majlis Karnival Belia Keluarga Malaysia anjuran Pemuda UMNO dan Barisan Nasional (BN) Libaran di sini malam tadi.

Menurut Bung Moktar, antara perancangan melonjakkan ekonomi Sandakan ialah memajukan aspek pelancongan melalui usaha merancakkan penyertaan usahawan kecil tempatan.

“Contohnya, mungkin kita akan bina waterfront seperti di Kota Kinabalu dan ini tentunya akan menarik pelancong,” tambahnya.

Mengenai karnival dua hari bemula Sabtu itu, Bung Moktar berkata ia bersesuaian dengan misi BN untuk merapatkan diri dengan rakyat dan memberi peluang kepada masyarakat khususnya belia untuk berniaga dan mempamerkan bakat dalam kegiatan sukan dan rekreasi. – BERNAMA


Polis Tawau Buru Lima Lelaki Pecah Rumah, Rugi RM54 Ribu

TAWAU: Polis sedang giat memburu lima lelaki dipercayai terbabit kes pecah rumah dan curi di Taman Green, Jalan Sin Onn, di sini semalam.

Dalam kejadian kira-kira pukul 4 petang itu, pemilik rumah Lo Ket Yung, 35, mengalami kerugian RM54,000.

Ketua Polis Daerah Tawau, Asisten Komisioner Fadil Marsus berkata, mangsa yang bekerja sebagai mekanik mendapat panggilan daripada ibunya pukul 5.12 petang berhubung kejadian tersebut sebelum bertindak pulang ke rumah.

“Hasil siasatan menerusi rakaman litar tertutup (CCTV) yang dipasang menghala ke arah dapur rumah mangsa mendapati lima suspek tidak bertopeng bertindak masuk selepas merosakkan besi di bahagian tingkap dapur berkenaan.

“Kerugian mangsa dianggarkan bernilai RM54,000 selepas didapati banyak barangan berharga hilang dipercayai dilarikan suspek selain terdapat harta benda yang rosak.

“Usaha mengesan kelima-lima suspek kini sedang dilakukan dan orang ramai yang mengenali suspek dalam rakaman CCTV boleh melaporkan kepada pihak polis,”katanya dalam kenyataan hari ini.

Beliau berkata, kes disiasat dibawah Seksyen 457 Kanun Keseksaan kerana pecah rumah. – SabahNewsToday


(VIDEO) Bapa Sepak Bakal Menantu Ketika Akad Nikah

JAKARTA: Sungguh memalukan, sebuah majlis akad nikah di Indonesia bertukar kecoh apabila pengantin lelaki disepak bakal bapa mentuanya.

Rakaman video berdurasi satu minit 41 saat itu yang dimuat naik menerusi akaun Facebook, Ansar Blur dan diulang tonton hampir 2,000 kali.

Pada mulanya, acara akad nikah itu berlangsung lancar dengan penghulu yang mengetuai majlis berkenaan yang dilaporkan berlangsung di Oimbo, Kota Bima, Nusa Tenggara Barat.

Kejadian itu bermula ketika giliran bapa pengantin wanita membacakan istigfar dan syahadah apabila seorang lelaki tiba-tiba menyebut perkataan ‘bote’ yang membawa maksud monyet dalam bahasa Bima.

Tindakan itu mencetuskan reaksi daripada pihak keluarga pengantin lelaki dengan kedengaran suara kemarahan seorang wanita.

“Apa lagi masalahnya ini, hormatilah kami sebagai keluarganya.

“Tak elok masalah ini didengari,” katanya dalam bahasa Bima.

Ia menyebabkan bapa pengantin wanita bangun dan menyepak pengantin lelaki hingga terkena wajahnya.

Tidak cukup itu, bapa pengantin wanita sekali lagi mahu menyerang menantunya, namun berjaya dileraikan.

Sementara itu, Ketua Polis Kota Bima, Henry Novika Candra mengesahkan kejadian dalam video itu berlaku pada 14 Ogos lalu.

Katanya, kes berkenaan diserahkan kepada pihak Polis Rasanae Barat untuk siasatan lanjut.

“Siasatan lanjut sedang dilakukan untuk mencari motif dan kertas siasatan dibuka di bawah Jabatan Siasatan Jenayah,” katanya dalam portal Detik.com – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiada Wakil STAR Dalam Kabinet Kerana Kekeliruan, Bukan Dipinggir – Jeffrey

KOTA KINABALU : Parti Solidariti Tanah Airku (STAR) menjelaskan ketiadaan wakil parti itu dalam kabinet Persekutuan merupakan satu kekeliruan.

Presidennya, Datuk Seri Dr Jeffrey Kitingan yakin bahawa Perdana Menteri, Datuk Seri Ismail Sabri Yaakob tidak meminggirkan parti itu dalam kerajaan baharu pimpinannya.

“Ada tapi terbelakang. Hanya salah faham sebab kita di bawah Perikatan (Perikatan Nasional) dan mereka fikir Perdana Menteri bertanya kepada saya.

“Jadi kita mengharapkan, dia pun mengharap jadi begitulah,” katanya kepada pemberita ketika ditanya berhubung pembentukan kabinet yang diumumkan Jumaat lalu tidak menyenaraikan wakil daripada STAR membarisi Kabinet.

Ismail Sabri sebelum ini mengumumkan barisan kabinet beliau selepas dilantik sebagai Perdana Menteri kesembilan pada 20 Ogos lalu.

Pembentukan barisan kabinet Ismail Sabri menyaksikan seramai 31 menteri dan 38 timbalan menteri termasuk enam pemimpin mewakili Sabah dilantik selepas mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Bagaimanapun, enam ahli Parlimen yang dilantik itu tidak mewakili STAR berbanding kabinet di bawah bekas Perdana Menteri, Tan Sri Muhyiddin Yassin sebelum ini yang melantik Jeffrey sebagai Timbalan Menteri Pelancongan, Kesenian dan Kebudayaan.

Dalam barisan Kabinet Muhyiddin, jawatan itu kemudian diisi oleh Setiausaha Agung STAR Senator Datuk Guan Dee Koh Hoi berikutan pelantikan Jeffrey sebagai Timbalan Ketua Menteri Sabah selepas berjaya menjadi kerajaan dalam Pilihan Raya Negeri (PRN) Sabah pada September tahun lalu. – SINAR


”Hardest Goodbye..” Bakal Tunang Arwah Pemandu Grab Kongsi Rasa Kehilangan

Semalam kita dikahabarkan dengan berita penemuan mayat Mohammad Hanafie bin Jaafar, seorang pemandu Grab yang hilang selama dua hari sebelum ditemui sudah tidak bernyawa semalam.

Ramai yang berkongsikan kesedihan dan mendoakan arwah di ruangan komen semasa kami melaporkan berita mengenainya semalam, namun tiada siapa yang lebih sedih berbanding keluarga dan orang yang rapat dengan arwah sendiri.

Salah seorangnya ialah bakal tunang arwah Mohammad Hanafie, Asnida Saip menerusi satu kiriman di akaun Facebook-nya baru-baru ini.

Hardest goodbye. Siapa kita mahu lawan takdir Allah? InshaAllah, perlahan-perlahan cuba terima walau perit. Di mana-mana banyak kenangan. Thank you for everything kebahagian walau sementara (6 years berlalu begitu sahaja).

Terima kasih kawan-kawan yang mendoakan, bagi kata semangat, yang lain kawan FB viral kan dan juga siapa sahaja yang ada hubungi saya dan keluarga mangsa memberi bantuan sepanjang pencarian.

Terima kasih juga kepada pihak polis sentiasa update apa-apa sama kami selama mencari (serius pihak polis sangat humble & walaupun orang nampak macam tak buat kerja sebenarnya mereka bertugas. I know sebab diorang selalu chat update setiap jam). Kamu semua memang terbaik. Terima kasih semua. Maaf. Kalau ada yang tak terbalas chat atau tag. Kita doakan yang baik-baik untuk arwah.

Dalam pada itu, pihak polis sudah pun menahan dua suspek lelaki termasuk seorang warga asing bagi membantu siasatan kes berkenaan.

Menurut laporan Bernama, kedua-dua suspek telah mengaku membunuh dan membuang mangsa di sebuah kawasan di Tuaran. Pihak polis mempercayai ia adalah kes samun.

Sumber: FB Asnieda Nieda/BERNAMA / SiakapKeli


Sabah Bakal Kehilangan Dagangan Bernilai RM2 Bilion: SCBTA

KOTA KINABALU: Sabah akan kehilangan dagangan rentas sempadan termasuk kawasan pasaran BIMP-Eaga bernilai lebih RM2 bilion setahun sekiranya kes penahanan 351 kontena beras dari Vietnam di Sepanggar gagal diselesaikan.

Sebuah persatuan perdagangan, Sabah Cross Border Trade Association (SCBTA) berkata tanpa penyelesaian jitu lebih-lebih lagi sekiranya kes tersebut dibawa ke mahkamah, Sabah akan disenaraihitamkan oleh pihak pengeluar makanan Vietnam.

Menurut pengerusi SCBTA, Nordin Ening, mereka mendapat tahu dua syarikat berkenaan konsainmen beras tersebut akan dihadapkan ke mahkamah atas dakwaan menyeludup oleh Jabatan Kastam hari ini.

Bercakap dalam sidang akhbar di sini pada Isnin, Nordin berkata Persatuan Makanan Vietnam (VFA) telah menyatakan akan menyenarai hitam Sabah daripada apa-apa urusan perniagaan beras dari negara Vietnam pada masa hadapan.

Kontena beras seberat 9,000 metrik tan yang ditahan di Sepanggar sejak bulan Oktober tahun lalu adalah milik tujuh syarikat pengeluar beras Vietnam.

“Sekiranya, Jabatan Kastam meneruskan pendakwaan terhadap dua syarikat (penerima muatan transhipment) di Labuan maka VFA akan menghentikan kesemua urusniaga dengan kami.

“Kami tidak akan mempunyai apa-apa urusniaga lagi di masa hadapan. Ia turut menjejaskan perniagaan dua hala kami dengan Thailand, Kemboja dan Pakistan,” katanya.

Atas sebab ini, SCBTA merayu kepada Perdana Menteri dan Peguam Negara agar melihat dengan kadar segera terhadap kes ini.

“Sekiranya VFA menghentikan hubungan dagang dua hala dengan kita (Sabah) bermakna kita tidak boleh membeli dan saya jangkakan hubungan perdagangan dengan Selatan Filipina juga akan terhenti,” katanya.

Berkenaan kes kontena beras tersebut, Nordin yang menyertai perjumpaan antara wakil syarikat Vietnam dan pihak Kastam awal tahun ini berkata segala penjelasan dan jawapan telah diberikan kepada tuduhan yang dikenakan.

“Saya menunjukkan surat daripada Kementerian Pertanian yang menyatakan transhipment beras adalah dibenarkan sehingga 31 Mac tahun ini sebelum dikenakan Permit Import.

“Namun pegawai kastam enggan menerima penjelasan tersebut,” katanya.

Terdahulu dilaporkan Kapal MV Formosa Container No.5 berlepas dari Ho Chi Minh dengan 351 kontena beras pada 8 September 2018.

“Oleh kerana kesesakan terminal kontena di Labuan maka MV Formosa terpaksa menurunkan kontena beras kami di Sepanggar dan akan mengambilnya semula dua minggu kemudian iaitu pada 24 September,” kata jurucakap syarikat Vietnam tersebut, Peter Doan.

Peter berkata agen perkapalan, Johan Agency Sdn Bhd telah memberi notis kepada pihak Kastam di Sepanggar mengenai hal ini pada 7, September 2018 dan ianya telah diterima.

Pada 11 September, MV Formosa tiba di Sepanggar dan menurunkan muatan bersama dengan borang K6 iaitu dokumen transhipment dan bukannya untuk import.

“Tetapi apabila kami mahu memuatkan semula kontena ke atas MV Formosa permohonan tersebut ditolak oleh pihak Kastam,” katanya.

Pelabuhan transhipment rasmi MV Formosa ialah Labuan sebelum beras tersebut meneruskan perjalanan ke destinasi akhirnya, Filipina.

Nordin berkata beliau tidak mempunyai pilihan tetapi melaporkan perkara tersebut kepada Suruhanjaya Pencegahan Rasuah Malaysia (SPRM) bagi siasatan penyalahgunaan kuasa pada 4 Mac baru-baru ini.

SPRM telah berhubung dengan Kementerian Pertanian untuk mendapatkan pengesahan mengenai status transhipment beras yang hanya berkuatkuasa pada hujung bulan ini.

Walaupun demikian, SPRM tidak dapat meneruskan siasatan memandangkan kes itu akan dibawa ke mahkamah, katanya.

Sementara itu Pengarah BGC Trading (L) Sdn Bhd, Tan Hock Wee memberitahu media mereka tidak tahu bagaimana mereka telah dikatakan melakukan kesalahan sedangkan kesemua dokumen telah diserahkan kepada pihak Kastam untuk menurunkan muatan di Sepanggar disebabkan kesesakan di Pelabuhan Labuan.

“Kami akan didakwa di mahkamah atas tuduhan menyeludup beras. Bagaimanakah kami menyeludup sedangkan kargo masih berada di dalam halaman kastam dan bukan di luar?” soalnya.

“Ini tidak pernah berlaku sebelum ini. Katakanlah kami berniat untuk menyeludup, mengapa pula kami mengikrarkan kargo kami sebagai beras putih?”

Nordin kemudian berkata mereka juga telah diberitahu bahawa pihak Kastam telah melelong 26 daripada 351 kontena beras tersebut.

Beliau diberitahu oleh SPRM bahawa terdapat persetujuan antara Bernas dan Kastam bahawa kesemua beras tersebut akan dijual tanpa dilelong.

“Kami tidak pasti bila pelelongan diadakan memandangkan kastam enggan berkata apa-apa.

“Pengurus pelabuhan memberitahu kami pihaknya mendapat surat arahan mengeluarkan kargo daripada kawasan pelabuhan dan menghantarnya ke Bernas,” dakwanya.

“Kes ini amat serius. Maka itu kami mengadakan sidang akhbar hari ini merayu kepada kerajaan melihat perkara ini,” kata Nordin.-SabahNewsToday


Kes Covid-19 Turun Lagi, 19,268 Dicatatkan Hari Ini

PUTRAJAYA : Kes harian positif Covid-19 menunjukkan penurunan hari ini apabila merekodkan 19,268 kes berbanding 20,579 kes pada Isnin.

Ketua Pengarah Kesihatan, Tan Sri Dr Noor Hisham Abdullah menerusi ciapan di laman Twitter miliknya berkata, ia menjadikan jumlah kumulatif kes di negara ini sebanyak 1,725,357 kes.

Beliau berkata, Selangor kekal dengan kes tertinggi iaitu sebanyak 3,567 kes diikuti Sabah (2,310), Sarawak (2,028), Johor (2,265), Kedah (2,084) dan Pulau Pinang (1,780).

“Sebanyak 1,308 kes direkodkan di Kelantan, Perak (1,144), Pahang (788), Terengganu (544), Kuala Lumpur (672), Melaka (395), Negeri Sembilan (269), Perlis (71), Putrajaya (41) dan Labuan (2),” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Wanita 100 Tahun Antara Tiga Kematian Di Sabah Hari Ini

KOTA KINABALU: Wanita bukan warganegara berusia 100 tahun di Sandakan antara tiga kes kematian akibat Covid-19 yang dilaporkan di Malaysia, hari ini.

Ketua Pengarah Kesihatan, Tan Sri Noor Hisham Abdullah berkata, kematian wanita itu dilaporkan di Hospital Duchess of Kent, Sandakan.

Dua kes kematian lagi dilaporkan di Hospital Queen Elizabeth membabitkan perempuan warganegara berusia 54 tahun; dan di Hospital Tawau melibatkan lelaki bukan warganegara berusia 68 tahun. Kedua-dua pesakit ini mempunyai latar belakang penyakit kronik.

Tambahan kes terbaru ini menjadikan kes kematian yang dilaporkan di Malaysia meningkat kepada 170 kes dan kematian di Sabah meningkat kepada 46 kes.

Untuk kes positif baharu, daripada 589 kes positif baharu yang dilaporkan, 304 kes adalah di Sabah. Satu kluster baharu dikesan di Sabah iaitu kluster Olive (13).

Sementara, enam kes positif baharu yang merupakan jangkitan tempatan dilaporkan di Wilayah Persekutuan Labuan. Satu kluster baharu dilaporkan di Labuan hari ini iaitu kluster Saguking (2).

Daripada 589 kes baharu, 586 kes adalah jangkitan tempatan dan tiga kes import. Manakala, empat kluster baharu dilaporkan hari ini, termasuk kluster Olive, kluster Saguking, kluster Bah Pasir, Negeri Sembilan dan kluster Bah Pengkalan, Perak.

Pertambahan kes baharu menjadikan bilangan kumulatif kes di Malaysia sebanyak 18,129 kes. Sebanyak 5,945 kes aktif dengan 103 kes ditempatkan di Unit Rawatan Rapi (ICU) dan 31 kes memerlukan bantuan alat pernafasan.

Manakala, kes pulih yang dilaporkan hari ini adalah 409 kes, dengan bilangan kumulatif sebanyak 12,014 kes.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


12 Srikandi KV Keningau Rangkul Dua Pingat Di Pertandingan Inovasi Dalam Talian

KENINGAU: Dua pasukan pelajar dari Kolej Vokasional Keningau telah berjaya merangkul dua pingat gangsa bagi idea yang dipertandingkan di International Innovation and Innovative Contest (InIIC) anjuran sebuah persatuan tempatan, MNNF Network, pada 12 Jun 2021.

Pasukan pertama terdiri dari enam pelajar perempuan jurusan pengurusan perniagaan manakala pasukan kedua dianggotai oleh enam pelajar perempuan jurusan pendidikan awal kanak-kanak. Kesemua mereka merupakan pelajar tahun akhir kolej ini.

Nadhirah Reha Awang, Siti Nur Syairah Jeffry, Brenda Veralyn Baling, Jaclyn Junsin, Nurul Ain Sarah Mohd Ariffin dan Ollevia Leovie dari program pengurusan perniagaan telah membentang cadangan mereka iaitu sebuah aplikasi mudah alih yang dinamakan “Smart Skool” untuk membantu pelajar sekolah menangani penularan berita palsu yang boleh mengancam keselamatan.

Mereka juga berhasrat agar aplikasi mudah alih tersebut mampu membantu pelajar mengurus rutin seharian mereka serta mencari peluang-peluang keemasan seperti permohonan biasiswa dan pertandingan rekacipta yang mereka boleh sertai.

Rakaman pembentangan pelajar ini bolehlah ditonton melalui pautan berikut:

Pasukan kedua pula mempertandingkan idea mereka iaitu “Operation Wheel” yang merupakan satu alat bantu mengajar bagi subjek matematik untuk kanak-kanak pra-sekolah.

Nur Adilah Farhanah Abdullah, Alvira Doloris, Aldiedianie Alexander, Jellysia Joen Jimson, Nurul Syakira Mohd Shazwan dan Azleyza Ain Norsaleh berniat untuk menjadikan pembelajaran matematik lebih menyeronokkan dan berkesan dengan inovasi bahan mengajar yang mampu merangsang pemikiran kanak-kanak.

Video pembentangan mereka boleh diakses melalui pautan ini:

Pengarah KV Keningau, Encik Johari @ Jaibet Bin Sabin, menyatakan rasa bangganya dengan pencapaian 12 orang pelajar ini yang gigih menyertai pertandingan inovasi dengan idea yang mampu membantu masyarakat.

Dia berharap agar para pelajar ini terus menambaik idea mereka berdasarkan maklumbalas yang diterima semasa pertandingan tersebut.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Terpaksa Panggil Bomba Kerana Laluan Kampung Terlalu Teruk

BELURAN: Keadaan laluan yang sangat teruk menyebabkan khidmat anggota bomba dan penyelamat terpaksa digunakan untuk menjemput kanak-kanak sakit di Kampung Manduring, dekat sini, hari ini.

Dalam kejadian jam 1.15 tengah hari itu, kanak-kanak perempuan berusia 11 tahun terpaksa dikejarkan ke Hospital Beluran selepas menghidapi penyakit jangkitan kuman di perut.

Namun, keadaan laluan ke kampung itu yang sangat teruk menyebabkan ambulans sukar sampai ke rumah mangsa.

Ketua Balai Bomba dan Penyelamat (BBP) Beluran, Rastam Keladi berkata, pihaknya menerima panggilan kecemasan pada jam 1.17 tengah hari dari pihak hospital.

Menurutnya, susulan itu, sepasukan anggota menggunakan sebuah pacuan empat roda ke lokasi sejauh 36 kilometer dari BBP Beluran.

“Pasukan bomba berjaya membawa keluar mangsa dan menyerahkan kepada pihak ambulans,” katanya ketika dihubungi, hari ini.

Sementara itu, bapa kanak-kanak itu, Roslan Garabu, 41, berkata, anaknya muntah sejak pagi tadi dan mereka tidak dapat ke hospital.

“Saya hanya ada kenderaan kecil dan ia tidak dapat melalui jalan keluar kampung kami kerana keadaan sangat teruk.

“Saya menghubungi talian kecemasan dan pihak ambulans hanya dapat sampai di simpang masuk ke kampung saja.

“Ambulans tidak dapat masuk sehingga ke rumah kerana jalan ke kampung kami sangat teruk. Keadaan ini sudah berlaku sejak lebih 25 tahun lalu lagi,” katanya.

Katanya, mujur pihak bomba datang membantu. – HMetro


84 PATI Indonesia Diusir Ke Negara Asal Hari Ini

TAWAU: Seramai 84 pendatang asing tanpa izin (Pati) diusir pulang ke negara menerusi Program Pengusiran Siri Ketujuh Tahun 2020, di sini, hari ini.

Pengarah Keselamatan Negeri, Majlis Keselamatan Negara (MKN) Negeri Sabah Sh Sitti Saleha Habib Yussof berkata, semua Pati itu dihantar ke Indonesia menerusi jalan laut.

“Ini menjadikan seramai 1,215 orang Pati berjaya diusir bermula 7 Januari lalu sehingga hari ini.

“Berdasarkan rekod, jumlah keseluruhan Pati yang telah diusir keluar dari Sabah mencecah 592,206 orang sejak tahun 1990,” katanya menerusi kenyataan media, hari ini.

Tambahnya, jumlah itu termasuk Pati yang diusir menerusi pengangkutan udara membabitkan negara lain yang dilaksanakan Jabatan Imigresen Malaysia (JIM).

“MKN terus komited menjalankan tugas termasuk mengusir Pati di Sabah dari semasa ke semasa.

“Ia adalah tanggungjawab dan amanah yang diberikan rakyat Sabah kepada MKN dan pihak berkuasa lain dalam menangani kebanjiran Pati di negeri ini,” katanya.


Rakyat Sabah Perlu Bekerjasama Capai Kejayaan, Kemakmuran Lebih Cemerlang

KOTA KINABALU: Rakyat Sabah perlu bekerjasama walaupun terpaksa berdepan cabaran hebat atau kegagalan di sepanjang jalan dalam usaha mencapai kekayaan dan kemakmuran lebih cemerlang.

Ketua Menteri Datuk Seri Mohd Shafie Apdal berkata melihat kepada kekayaan dimiliki kaum Cina atau mana-mana komuniti lain sekarang bukan disebabkan secara kebetulan, sebaliknya melalui titik peluh dan kerja keras.

“Di Sabah, kita mesti menetapkan sasaran tinggi dan memiliki minda yang betul serta perancangan untuk mencapainya.

“Saya menggesa semua rakyat Malaysia di Sabah bersama-sama saya dan kerajaan negeri berusaha tanpa henti bagi mencapai kejayaan lebih cemerlang untuk negeri kesayangan kita, Sabah,” katanya dalam perutusan sempena perayaan Tahun Baharu Cina 2019.

Beliau berkata kerajaan baharu pimpinan Parti Warisan Sabah (Warisan) bangga untuk bersama meraikan perayaan Tahun Baharu Cina kerana ia akan menjadikan warisan sejarah negeri ini lebih kaya dan mengukuhkan ikatan persaudaraan, sekali gus memberi gambaran kepada keamanan dan keharmonian masyarakat Sabah.

Mohd Shafie juga berharap Sabah terus dilimpahi kekayaan dan menjadikannya antara negeri paling progresif di Malaysia.

Beliau berkata sempena perayaan Tahun Baharu Cina tahun ini, beliau mengajak setiap rakyat untuk bersama meraikannya dengan menjadikan ucapan ‘Gong Xi Fa Cai’ sebagai amalan untuk menyampaikan hasrat lebih baik daripada ungkapan itu.

“Saya memahami maksudnya mengucapkan tahniah antara satu sama lain atas kekayaan dimiliki, namun sebenarnya makna daripada ucapan itu lebih luas,” kata Mohd Shafie.


Kanak-Kanak Dipercayai Jadi Penjual Rokok Seludup Di Sabah

KOTA KINABALU: Masalah jualan rokok seludup di pekan Inanam di sini yang dikatakan berlarutan sejak berpuluh tahun lalu, dipercayai turut membabitkan kanak-kanak, walaupun pihak berkuasa sudah beberapa kali melakukan operasi di lokasi berhampiran pasar malam.

Kanak-kanak dipercayai berusia 12 tahun ke bawah bukan saja menjual rokok seludup, mereka turut dilihat merokok tanpa segan silu di khalayak ramai.

Tinjauan di sekitar kawasan itu mendapati penjual rokok seludup berdiri di tepi jalan sambil memberikan isyarat 2 jari kepada kenderaan yang lalu lalang.

Jika ada kenderaan yang berhenti di tepi jalan, kumpulan terbabit akan berebut-rebut menjual rokok seludup yang difahamkan berharga RM3 hingga RM5 sekotak.

Selain tepi jalan, beberapa individu yang lebih berusia dilihat menjual rokok seludup di kaki lima kedai.

Seorang peniaga yang hanya mahu dikenali sebagai Wan berkata, penjual rokok haram mula beroperasi seawal 6 pagi hingga lewat malam.

“Keadaan ini sudah lama, seolah-olah tiada penyelesaiannya.

“Memang ada beberapa kali pihak berkuasa menjalankan operasi di kawasan itu sehingga mereka (penjual rokok haram) bertempiaran lari, tetapi selepas operasi selesai, mereka muncul kembali.”

Sementara itu, seorang penduduk yang hanya mahu dikenali sebagai Albert berkata, kehadiran penjual rokok haram mendatangkan bahaya kepada pengguna jalan raya.

“Pernah sekali saya memandu melalui kawasan itu, tiba-tiba seorang kanak-kanak melintas di depan kereta saya untuk menemui pelanggannya di seberang jalan.

“Mereka seperti tidak takut mati dan kebal, ada mengatakan mereka ini warga asing, tetapi ada juga mengatakan mereka ada IC (kad pengenalan).

“Saya harap pihak berkuasa menggandakan usaha memerangi penjual rokok haram ini, sekarang ini pula kebanyakan mereka adalah kanak-kanak, mungkin mereka mewarisi aktiviti penjual rokok terdahulu.”

FMT sedang cuba mendapatkan respons Dewan Bandaraya Kota Kinabalu (DBKK) berhubung isu ini. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warga Tua Hilang Dipercayai Disambar Buaya

BELURAN: Seorang warga emas hilang disyaki dibaham buaya dalam kejadian di Kampung Banang, Paitan, di sini, petang semalam.

Dalam kejadian kira-kira jam 6 petang itu, Peredot Kanon, 62, dipercayai sedang mencuci pakaian dan mandi bersama anaknya di tebing sungai sebelum disambar buaya.

Ketua Balai Bomba dan Penyelamat Beluran, Rastam Keladi, berkata operasi mencari dan menyelamat (SAR) dilancarkan hari ini selepas kejadian dimaklumkan kepada bomba pada jam 7.30 pagi.

Katanya, operasi membabitkan lima anggota bomba bersama sebuah bot.

“Mangsa belum ditemui sehingga kini. Operasi mencari masih diteruskan,” katanya.


‘Tiada Cara Lain, PKP Bersasar Paling Berkesan’

KUALA LUMPUR: Kerajaan wajar mempertimbangkan pelaksanaan semula Perintah Kawalan Pergerakan (PKP) susulan unjuran Kementerian Kesihatan (KKM) mendapati jangkitan COVID-19 boleh mencecah 8,000 kes sehari seawal minggu ketiga Mac depan.

Ia termasuk menyekat semula pergerakan rentas negeri atau daerah terutama membabitkan zon merah yang didapati mencatatkan kes harian tinggi.

Pakar virologi dari Universiti Malaya (UM), Prof Dr Sazaly Abu Bakar, berkata pelaksanaan PKP itu bagaimanapun perlu mengguna pakai model lebih bersasar dan meluas bagi mengimbangi keperluan kesihatan dan ekonomi.

“Kita sudah tiada cara lain. Cara yang terbukti berkesan bukan sahaja di negara kita, malah di negara lain adalah melaksanakan semula PKP, bukan lagi Perintah Kawalan Pergerakan Bersyarat (PKPB).

“Bagaimanapun, ia bukan seperti PKP yang pertama kali dikuatkuasakan pada Mac tahun lalu.

“Kita belajar daripada apa kita lalui dahulu, ubah suai pelaksanaan PKP itu, lebih bersasar tetapi diperluaskan mengikut negeri, mukim atau daerah yang dikategorikan sebagai zon merah.

“Tiada cara lain kerana rakyat masih berdegil, tidak mematuhi prosedur operasi standard (SOP) ditetapkan,” katanya ketika dihubungi BH, hari ini.

Sazaly mengakui pelaksanaan semula PKP akan memberi kesan kepada ekonomi negara terutama dalam kalangan pengusaha industri kecil dan sederhana (IKS).

Jelasnya, kes melonjak lebih 3,000 semalam adalah contoh kegagalan pematuhan SOP dalam kalangan rakyat yang mengambil ringan aspek keselamatan dan kesihatan diri sendiri.

“Unjuran kes mencecah 8,000 sehari amat membimbangkan, ditambah dengan musim perayaan bakal menjelang tidak lama lagi.

“Sudah tentu jangkitan akan meningkat kerana berlaku pergerakan besar-besaran untuk balik kampung dan sebagainya,” katanya.

Pakar Perubatan Kesihatan Awam Fakulti Perubatan Universiti Malaya, Prof Dr Victor Hoe Chee Wai Abdullah, turut berkongsi pandangan sama dan berpendapat pelaksanaan semula PKP adalah langkah terbaik mengekang penularan COVID-19.

“PKP adalah yang terbaik bagi mengawal penularan COVID-19, namun pelbagai faktor perlu diambil kira seperti risiko kesihatan, sosial dan ekonomi.

“Jika kerajaan tidak berhasrat melaksanakan semula PKP, perlu ada pilihan lain.

“Pihak berkuasa juga disyorkan tidak lagi berlembut dengan pesalah yang melanggar SOP. Jangan beri diskaun kompaun kerana ia menyebabkan mereka tidak takut melakukan kesalahan,” katanya.

Beliau turut mencadangkan kerajaan menaik taraf sistem pengesanan kontak rapat pesakit COVID-19 dengan mengaplikasi penggunaan teknologi digital.

Katanya, penggunaan Rapid Test Kid (RTK) Antigen wajar diperluaskan berbanding penggunaan Polymerase Chain Reaction (PCR) supaya pengesanan kontak rapat dapat dilakukan dengan lebih cepat.

Semalam, KKM meramalkan gelombang ketiga pandemik itu boleh meningkat secara mendadak kepada 5,000 kes sehari menjelang minggu ketiga Februari dan terus melonjak 8,000 kes sehari pada Mac jika nilai kebolehjangkitan (RO) melepasi kadar 1.2. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Menteri Terima Surat Dari Istana Selepas Tiru Pakaian Tradisi Diraja Johor

PETALING JAYA: Istana Johor bertindak menghantar surat mengenai cara pemakaian keluarga diraja negeri itu kepada seorang menteri, selepas gambar beliau berbaju Melayu dan berseluar hitam tersebar di media sosial baru-baru ini.

Jemaah Majlis Diraja Johor menghantar sepucuk surat bertarikh 9 Jun kepada Menteri Pertanian dan Industri Asas Tani, Salahuddin Ayub.

Sumber dekat dengan menteri itu hari ini mengesahkan surat itu diterima pada 20 Jun lalu.

“Jemaah Majlis Diraja berharap Datuk sebagai anak Johor, mengambil perhatian kepada peraturan tersebut, seterusnya memelihara dan memartabatkan budaya Johor,” demikian menurut surat ditandatangani Yang Dipertua Jemaah Majlis Diraja Johor, Abdul Rahim Ramli.

Pada 5 Jun lalu, Tunku Mahkota Johor melalui Instagramnya memuat naik gambar Salahuddin berbaju Melayu dan berseluar hitam ketika bersama Perdana Menteri, Dr Mahathir Mohamad dan Presiden PKR, Anwar Ibrahim menunaikan solat sunat Aidilfitri di Masjid Negara.

Menerusi catatan berbeza pada hari sama, Tunku Ismail Sultan Ibrahim memuat naik gambarnya bersama adik-beradik dan Sultan Johor berbaju Melayu serta berseluar hitam.

Katanya, seluar hitam dipadankan baju Melayu Teluk Belanga ialah pakaian tradisi keluarga diraja Johor.

“Ini adalah pakaian tradisi keluarga diraja Johor. Identiti ini melambangkan keluarga Sultan Ibrahim dan kerabat damping. Keluarga yang memerintah. Darah keturunan sultan.

“Itu fasal kita boleh lihat tiada orang dalam kerajaan pakai seluar hitam kerana hanya keluarga diraja atau kerabat damping yang boleh pakai atau layak pakai seluar hitam.”

Pada 8 Jun lalu, media melaporkan seorang individu diminta menanggalkan sampingnya di depan istana Johor kerana pemakaian baju Melayu berserta samping dan seluar hitam ialah pakaian tradisi kerabat diraja negeri itu. – FMT


Didakwa Melakukan Persetubuhan Dengan Kucing

JOHOR BAHRU: Warga emas didakwa di Mahkamah Sesyen, di sini, hari ini, atas pertuduhan melakukan persetubuhan yang bertentangan dengan aturan tabii dengan kucing, minggu lalu.

Tertuduh, Janting anak Keling, 63, mengaku salah selepas pertuduhan dibacakan di hadapan Hakim Fatimah Zahari.

Janting didakwa melakukan persetubuhan yang bertentangan dengan aturan tabii iaitu dengan kucing menyebabkan kucing itu mati.

Kesalahan itu dilakukan di taman permainan di Taman Ungku Tun Aminah, Skudai, 4.30 pagi, 16 April lalu.

Dia didakwa mengikut Seksyen 377 Kanun Keseksaan yang membawa hukuman penjara maksimum 20 tahun dan denda atau sebat.

Kes dikendalikan Timbalan Pendakwa Raya, S Thiviya manakala tertuduh tidak diwakili peguam.

Timbalan Pendakwa Raya berkata, tiada jaminan ditawarkan ke atas tertuduh.

“Bagaimanapun, jika mahkamah mahu menawarkan jaminan, pihak pendakwaan memohon jaminan sebanyak RM15,000 dikenakan ke atas tertuduh dengan seorang penjamin selain tertuduh perlu melapor diri ke balai polis berhampiran,” katanya.

Tertuduh kemudian membuat rayuan supaya jumlah jaminan dikurangkan berikutan dia tidak bekerja.

“Saya baru datang ke Johor Bahru dari Sarawak dan tiada pekerjaan. Saya juga menumpang di rumah anak perempuan,” katanya.

Mahkamah kemudian memerintahkan tertuduh dijamin sebanyak RM6,000 dengan seorang penjamin.

Sebutan semula kes ditetapkan pada 25 Mei nanti bagi penyerahan dokumen. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mayat Mangsa Covid-19 Bergelimpangan Di India

NEW DELHI: Mayat mangsa COVID-19 bergelimpangan di luar pusat pembakaran mayat sementara menunggu giliran sementara kes jangkitan dan kematian baru terus meningkat dengan ketara di India.

Mayat terpaksa di simpan dalam kereta atau diletak tepi jalan berikutan semua pusat pembakaran mayat beroperasi melebihi kemampuan, ketika bantuan asing mula tiba di India menangani krisis.

Kotak berisi ventilator dan peralatan oksigen lain dari Britain adalah yang pertama tiba di lapangan terbang New Delhi semalam manakala Amerika Syarikat berjanji menghantar jutaan dos vaksin AstraZeneca.

Ledakan jangkitan baharu COVID-19 India semalam saja mencatatkan 350,000 kes, meningkatkan jumlah keseluruhan jangkitan COVID-19 global kepada 147.7 juta termasuk lebih 3.1 juta kematian.

Di New Delhi, AFP memaparkan imej pembakaran puluhan mayat di tapak letak kereta yang digunakan sebagai pusat pembakaran mayat sementara.

Seorang koordinator pembakaran mayat, Jitender Singh Shanty, berkata ketibaan mayat tidak putus-putus.

“Setiap hari lebih ramai yang mati akibat coronavirus ini dan jika ini berterusan, kita terpaksa membakar mayat di atas jalan kerana tiada tempat lagi.

“Saya tidak pernah jangkakan kita akan berdepan dengan malapetaka sebegini besar,” katanya yang secara purata menguruskan pembakaran 100 mayat sehari.

Meskipun India dikenali sebagai ‘farmasi dunia’ kerana menjadi pengeluar ubat generik terbesar global, ia kini tidak mampu memenuhi permintaan bagi ubat anti viral seperti remdesivir.

Kebanyakan doktor berpendapat ubat itu tidak memberi kesan bagi rawatan COVID-19 tetapi masih disyorkan di sebahagian besar hospital. – AFP


ADUN Balung Osman Jamal keluar PKR, masuk Warisan

KOTA KINABALU: Adun Balung, Osman Jamal hari ini mengumumkan keluarkan PKR, yang disertai pada Julai, untuk bersama parti Shafie Apdal, Warisan.

Osman, yang menang atas tiket Barisan Nasional pada pilihan raya lepas, adalah salah seorang daripada 6 wakil rakyat BN yang mengisytiharkan kesetiaan pada Warisan 2 hari selepas pilihan raya umum 9 Mei lepas.

Shafie berkata Osman menyuarakan hasrat untuk menyertai Warisan di majlis angkat sumpah ketua menteri di istana negeri pada Mei tahun lepas.

“Hari ini, dia suarakan hasrat sertai Warisan secara terbuka, walaupun ia mengambil masa 1 tahun. Kami mengalu-alukan penyertaannya,” katanya.

Sementara itu, Osman, seorang bekas pengarah Jabatan Tanah dan Ukur berkata, dia kembali kepada parti pelbagai kaum yang berpangkalan di Sabah demi pembangunan fizikal dan sosial di Balung.

Beliau memberitahu pemberita dia akan meninggalkan PKR pada Mac, tetapi tidak memaklumkan parti mana yang akan disertainya.

Adun BN lain yang keluar gabungan itu pada Mei lepas adalah Adun Tanjong Batu, Hamisa Samat (Umno); Adun Sebatik, Abdul Muis Picho (Umno); Adun Paginatan, Abidin Madingkir (Upko); Adun Kedamaian, Ewon Benedick (Upko); dan Adun Kemabung, Jawawi Jaafar (Umno).

Dengan kemasukan Osman, Warisan kini mempunyai 29 wakil rakyat daripada 60 DUN. PKR ada 2, DAP 6 dan Upko 4. – FMT


Kejayaan WARISAN seperti cerita Avengers

PENAMPANG: Timbalan Presiden Parti Warisan Sabah (WARISAN), Datuk Darell Leiking menyamakan situasi yang dihadapi parti berusia kira-kira tiga tahun itu dengan filem Avengers: Endgame yang sedang ditayangkan di pawagam.

Ahli Parlimen Penampang itu berkata, WARISAN tidak mungkin berada pada kedudukan sebagai tonggak kerajaan negeri di Sabah sekarang tanpa kerjasama dan semangat bersatu padu pemimpin serta ahlinya yang membolehkan parti itu mencipta kejayaan.

Beliau berkata, filem Avengers itu menceritakan kepentingan semua pemimpin untuk bersatu demi mempertahan kepentingan rakyat dan tidak membiarkan pihak tertentu yang disamakannya seperti ‘Thanos’ seperti watak jahat dalam filem itu untuk menghancurkan mereka.

“Ini seperti wayang Avengers yang mana mereka kalah kerana berpecah dalam Infinity (War), tokoh hebat tiada kepercayaan tetapi dalam Endgame mereka bekerjasama, menunjukkan bahawa kita tidak boleh menang kalau kita berpecah,” katanya.

Beliau yang juga Menteri Perdagangan Antarabangsa dan Industri berkata demikian ketika merasmikan Perhimpunan Agung Wira, Wirawati dan Wanita WARISAN, di Pusat Kebudayaan Penampang, di sini, hari ini.

Yang turut hadir ialah Timbalan Menteri Dalam Negeri yang juga Ketua Wira WARISAN, Datuk Mohd Azis Jamman dan Timbalan Menteri Tenaga, Sains, Teknologi, Alam Sekitar dan Perubahan Iklim yang juga Ketua Wirawati WARISAN, Isnairaisah Munirah Majilis.

Darell berkata, pencapaian WARISAN yang akan menyambut ulang tahun pertama kejayaan mengetuai kerajaan negeri selepas mengambil alih daripada Barisan Nasional (BN) pada 12 Mei tahun lalu perlu dipertahankan menerusi semangat bersatu padu pemimpinnya.

Beliau turut merujuk perkara itu dengan pemilihan pertama parti itu yang berlangsung hari ini dan esok yang bakal menyaksikan beberapa jawatan penting seperti Timbalan Presiden dan Ketua Wanita berlaku pertandingan.

“Hari ini sayap Wira, Wirawati dan Wanita bergabung mengadakan persidangan dan untuk memilih pemimpin yang akan mengetuai mereka bagi tahun 2019 hingga 2022. Kita tahu Ketua Wira dan Ketua Wirawati menang tanpa bertanding, manakala Ketua Wanita ada pertandingan tiga penjuru, begitu juga Timbalan Presiden ada pertandingan satu lawan satu.

“Kita akan memberikan penuh semangat kepada mereka untuk bertanding dengan baik dan tidak menggunakan istilah peribadi dan akan bersatu apabila mereka sudah dilantik. Kita mengambil pesanan dan gambaran yang diberi oleh Avengers. Kita mesti bersatu, jangan berpecah kerana kalau tidak, ada ‘Thanos’ yang akan menang,” katanya.

Sementara itu, Darell berkata WARISAN kini berdepan dua cabaran penting yang perlu ditangani dengan bijak bagi memastikan keyakinan rakyat terhadap parti itu dan kedudukannya sebagai tonggak kerajaan negeri terus bertahan.

Cabaran pertama, katanya, untuk memastikan parti itu bebas daripada pemimpin yang mengamalkan rasuah dan salah guna kuasa, manakala yang kedua ialah usaha untuk menangkis fitnah dan dakyah pembangkang yang menuduh WARISAN sebagai ‘penternak’ pendatang asing tanpa izin (PATI).

“Dalam WARISAN, kita mahu mendisiplinkan pemimpin kita supaya menjauhi amalan rasuah dan kalau ada kita akan bawa ke mahkamah. Itu asas yang kita mesti ada, sama ada ia (rasuah) ada atau tidak.

“Keduanya, kita perlu hadapi tuduhan fitnah yang selalu dikhabarkan dalam sosial media dan pembangkang menuduh WARISAN menternak PATI. Saya selalu meminta bukti tapi mereka tidak tunjuk kerana ia tidak benar.

“Mereka tahu kawan lama mereka ketika dalam kerajaan lama mungkin ada buat tapi sekarang malu. Kalau dibongkarkan, akhirnya ia membongkar kerja yang jahat yang dibuat kerajaan lama,” katanya.

Ketua Menteri, Datuk Seri Mohd Shafie Apdal yang juga Presiden WARISAN dijadual merasmikan Perhimpunan Agung WARISAN yang pertama di Pusat Kebudayaan Penampang, esok. – Berita Harian


KPDNHEP Tahan Lelaki Tempatan Seleweng 1.7 Tan Minyak Masak

SANDAKAN, 1 Mei : Kegiatan seorang lelaki tempatan menyeleweng 1.7 tan (1,700 kg) minyak masak bersubsidi di sini berjaya ‘dihidu’ oleh Kementerian Perdagangan Dalam Negeri dan Hal Ehwal Pengguna (KPDNHEP) Sandakan.

Ketua KPDNHEP Sandakan Mohamad Hashim berkata setelah risikan dilakukan selama seminggu di sebuah premis tidak bernombor di Batu 15 dekat sini, lelaki berusia 45 tahun itu ditahan dan pihaknya merampas 100 kotak masing-masing berisi 17kg bungkusan minyak masak 1kg serta sebuah lori kira-kira 2.30 petang Khamis lepas.

“Suspek mengakui premis itu dan minyak masak berkenaan adalah miliknya. Suspek ditahan bagi membantu siasatan di bawah Seksyen 20(1) Akta Kawalan Bekalan 1961,” katanya kepada pemberita di sini hari ini.

Mohamad tidak menolak kemungkinan suspek cuba untuk menjual minyak masak itu ke negara jiran pada harga industri iaitu bukan pada harga subsidi bagi mengaut keuntungan lebih RM6,000 bagi 1.7 tan minyak masak itu.

Sementara itu, Mohamad turut mengingatkan kilang pembungkusan minyak masak bersubsidi agar tidak terlibat dalam aktiviti penyelewengan barangan kawalan itu atau berdepan tindakan undang-undang, termasuk kuota minyak masak bersubsidi ditarik balik oleh kementerian.

Menurutnya, individu yang menjalankan kegiatan penyelewengan minyak masak bersubsidi boleh didenda tidak melebihi RM1 juta atau dipenjara tidak melebihi tiga tahun atau kedua-duanya sekali, jika sabit kesalahan.

Bagi kesalahan kedua dan seterusnya boleh didenda tidak melebihi RM3 juta atau dipenjarakan tidak melebihi lima tahun atau kedua-duanya sekali, jika sabit kesalahan.

Manakala, bagi syarikat pula berdepan denda RM2 juta atas kesalahan pertama dan RM5 juta bagi kesalahan kedua dan seterusnya.

Dalam perkembangan lain, Mohamad berkata KPDNHEP Sandakan telah melaksanakan 2,466 pemeriksaan premis sejak 1 Jan hingga semalam (30 April) dan menemukan 60 kes pelbagai kesalahan membabitkan rampasan bernilai keseluruhan RM90,503.70. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


KWSP Umum Anda Kini Boleh Semak Status Permohonan i-Citra

KOTA KINABALU: Kumpulan Wang Simpanan Pekerja (KWSP) dalam satu kemas kini di laman facebook sebentar tadi bahawa orang ramai kini sudah boleh mula menyemak status permohonan i-Citra dari semasa ke semasa.

Orang ramai yang mahu membuat semakan boleh melakukannya melalui pautan ini: https://icitra.kwsp.gov.my

Terdahulu, para pencarum dibenar membuat pengeluaran maksimum RM 5,000 melalui program i-Citra ini. Bagaimanapun, jumlah berkenaan bergantung kepada baki simpanan yang dimiliki oleh pemohon.

Permohonan i-Citra dibuka bermula 12 Julai lalu hingga 30 September ini.


Madius Tangau Takut Hilang Jawatan – Bung Mokhtar

KIMANIS – Timbalan Ketua Menteri Sabah, Wilfred Madius Tangau ketika bersama Barisan Naisonal (BN) begitu lantang menyerang kepimpinan parti komponen khususnya UMNO dalam Parlimen.

Menurut Pengerusi BN Sabah, Datuk Seri Bung Mokhtar Radin, bagaimanapun Tangau dilihat kini lebih berdiam diri dan tutup mulut apabila bersama Parti Warisan Sabah (Warisan).

“Tangau banyak berdiam diri dalam Warisan takut hilang jawatan.

“Dulu UPCO parti perjuangkan KDM (Kadazan Dusun Murut) tapi sekarang ubah kepada parti pelbagai kaum,” katanya pada Himpunan Muafakat Rakyat Sabah di Pusat Komersial Kimanis, di sini, malam ini.

Dalam pada itu, Bung mendakwa pemimpin Warisan kini ketandusan isu khususnya untuk meraih undi ketika berkempen dalam Pilihan Raya Kecil (PRK) Parlimen Kimanis.

“Warisan tiada isu, asyik salahkan BN saja dakwa gagal majukan Sabah dan galak beli undi.

“Mereka menceroboh markas BN, ugut penjawat awam siapa yang menentang Kerajaan Negeri Sabah.

“Kerja Peter Anthony ke hulu ke hilir untuk beli PDM BN,” katanya.

Sementara itu, Bung mengingatkan rakyat Sabah agar tidak silap membuat pilihan pada 18 Januari ini kerana banyak janji gagal ditunaikan.

“Kalau kerajaan ini (Warisan) diteruskan, alamat tenggelam kita.

“PSS (Pas Sementara Saba) adalah malapetaka untuk kita, ia memudaratkan kita.

“Bagaimana PSS mahu diberi kepada pendatang tanpa izin jika mereka diberi hak sekolah, bank, dan kesihatan. Sedangkan sekolah dan hospital masih tidak dibesarkan saiznya,” katanya lagi.


Kedai Sunyi, Tukang Gunting Rambut Rugi Lebih 50% Ketika PKPB

PETALING JAYA: Seperti perniagaan lain, kedai gunting rambut turut menerima tamparan daripada krisis Covid-19 sehingga menyebabkan pendapatan merosot lebih 50% susulan pelaksanaan perintah kawalan pergerakan bersyarat (PKPB) di sekitar Lembah Klang sejak 14 Okt lalu.

Presiden Persatuan Penggunting Rambut Bumiputera Malaysia, T N Winda Mohd Tahir berkata, kebanyakan kedai gunting rambut “sunyi sepi” dengan ada yang hanya mendapat 3 hingga 5 pelanggan sehari.

“Memang terasa sunyi dan penggunting rambut banyak rehat tunggu pelanggan,” katanya kepada FMT mengenai operasi kedai gunting rambut sepanjang PKPB.

PKPB di Kuala Lumpur, Putrajaya dan Selangor yang bermula 14 Okt lalu sepatutnya berakhir semalam, tetapi dilanjutkan sehingga 9 Nov kerana masih terdapat kawasan berisiko tinggi Covid-19.

Winda berkata, walaupun Majlis Keselamatan Negara membenarkan kedai gunting beroperasi 10 pagi hingga 10 malam, tetapi kebanyakan pengusaha memendekkan waktu operasi bagi mengehadkan jumlah pelanggan dan mengelakkan penularan Covid-19.

“Kedai tetap buka walaupun orang risau dan bimbang nak pergi gunting rambut.”

Katanya, SOP tetap menjadi keutamaan tukang gunting rambut bagi meneruskan kelangsungan perniagaan.

Sementara itu, Presiden Persatuan Pendandan Rambut Bumiputera, Bambang Sutrisno Soteto mengakui pendapatannya merosot lebih 50% sejak PKPB dilaksanakan 14 Okt lalu.

Katanya, atas faktor keselamatan, waktu operasi dipendekkan dari 10 pagi hingga 6 petang dan hanya 2 hingga 3 pelanggan dibenarkan pada satu-satu masa.

“Dulu boleh 10 orang dalam satu-satu masa.

“PKPB ini sudah tidak fikir keuntungan. Sebagai ahli perniagaan, fikir nak ‘survive’ saja.”

Katanya, harga menggunting rambut di 8 cawangan kedainya sekitar Lembah Klang juga dikekalkan kerana tindakan menaikkan harga akan menyebabkan pelanggan semakin kurang.

“Kalau naik harga, mungkin pelanggan tidak datang terus. Bila fikir balik, biar saya tanggung kos operasi dan peralatan tambahan.”

Ketika PKP mula dilaksanakan 18 Mac lalu, perkhidmatan gunting rambut dan salun kecantikan tidak dibenarkan beroperasi.

Namun, 10 Jun lalu, perkhidmatan gunting rambut, cukur misai dan jambang, solekan serta dandanan rambut, cuci muka, rawatan perapian kuku tangan dan kaki dibenarkan dengan SOP ketat.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


“Ke Kedai, Pasar Raya, Restoran Bertatur Setiap Hari Boleh, Kenapa Mengundi Dengan SOP Ketat Tak Boleh?” – Ahmad Maslan

KUALA LUMPUR: “Jika boleh ke kedai, pasar raya, restoran beratur setiap hari kenapa tak boleh cuma satu hari beratur mengundi dengan SOP ketat?”.

Itu pertanyaan Setiausaha Agung UMNO, Datuk Seri Ahmad Maslan, yang mempertahankan usul UMNO agar Pilihan Raya Umum ke-15 (PRU15) diadakan.

Dalam ciapan di Twitter, beliau yang juga Setiausaha Agung Barisan Nasional (BN) turut menegaskan, kempen pilihan raya bukan satu masalah kerana boleh dilakukan secara dalam talian.

“Saya sebut PRU jika banjir selesai dan vaksin dimulakan.

“Saya juga sebut Suruhanjaya Pilihan Raya (SPR) nyatakan boleh PRU dengan SOP ketat,” katanya.

Ahmad sebelum ini mengeluarkan kenyataan bahawa golongan berpendidikan tinggi dapat memahami keperluan melakukan pilihan raya umum secepat mungkin.

Beliau berkata demikian selepas menonton laporan berita memaparkan reaksi seorang pemarut kelapa yang berpandangan PRU tidak wajar diadakan buat masa ini kerana penularan COVID-19 masih berlaku. – AWANI


Sabah Tewas Di Darul Makmur

KUANTAN: Sri Pahang FC mencatat kemenangan pertama apabila menewaskan Sabah FC 2-1 di Stadium Darul Makmur, malam ini.

Misi anak buah Dollah Salleh menyasarkan tiga mata dapat dilihat apabila memberi tekanan kepada pelawat sebaik perlawanan bermula. Peluang terbaik Sri Pahang hadir menerusi Lee Tuck tetapi bola tendangan pemain tengah itu diselamatkan penjaga gol Sabah, Robson Rining pada minit ke-13.

Dua minit sebelum tamat separuh masa pertama, Lee Tuck hampir menjaringkan gol pendahuluan tetapi bola rembatannya berjaya ditepis keluar Robson.

Namun, bersambung babak kedua, penyerang Sabah, Sam Johnson yang hanya berhadapan penjaga gol Sri Pahang, Zafri Irfan Hashimuddin mensia-siakan peluang itu apabila bola tendangannya sedikit tersasar pada minit ke-48.

Pada minit ke-55, penyerang import Yevhen Bokhashvilli menceriakan pasukan Sri Pahang apabila menjaringkan gol pendahuluan.

Lee Tuck menambah kekecewaan Sabah apabila menjaringkan gol kedua pada minit ke-70.

Bagaimanapun, Saddil Ramdani menjaringkan gol buat Sabah pada minit ke-80 tetapi ia sudah terlambat daripada menghalang tuan rumah melakar kemenangan. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Kota Kinabalu Lupus Barangan Rampasan Judi Siber, DVD & VCD Bernilai Lebih RM500,000

KOTA KINABALU, 21 Jan : Polis Kota Kinabalu melupuskan barangan rampasan peralatan judi siber, cakera padat video (VCD) dan cakera video digital (DVD) cetak rompak bernilai RM571,140.00 dengan menggunakan sistem pelupusan sisa elektrik dan elektronik (e-waste).

Ketua Polis Daerah Kota Kinabalu ACP Habibi Majinji berkata pelupusan barangan judi siber itu melibatkan kes yang telah selesai sejak 2011 hingga 2018 melibatkan 105 tangkapan.

“Sepanjang tempoh itu seramai 105 orang ditahan melibatkan 32 kertas siasatan dan telah dituduh di mahkamah di bawah Seksyen 4B(a) Akta Rumah Judi Terbuka 1953,” katanya pada sidang media di sini, hari ini.

Habibi berkata jumlah keseluruhan rampasan ialah sebanyak 5,333 barangan yang terdiri daripada peralatan komputer seperti monitor, CPU, komputer riba dan papan kekunci.

Sementara sebanyak 18,228 keping DVD/VCD cetak rompak pelbagai jenis dan berunsur lucah bernilai RM91,140.00 juga dilupuskan mengikut prosedur operasi standard (SOP) yang ditetapkan.

Beliau berkata barangan berkenaan akan dikendalikan oleh pihak syarikat Lagenda Bumimas Sdn. Bhd bagi tujuan kitar semula. – BERNAMA


Lebih Separuh Pesakit COVID-19 Di Sabah Telah Sembuh

KOTA KINABALU: Sabah menunjukkan penurunan kes positif baharu Covid-19 buat kali keempat berturut-turut.

Hari ini sebanyak 232 kes dilaporkan berbanding 289 kes baharu yang dilaporkan semalam.

Pertambahan 14 kes baharu di Beluran pada hari ini menjadikan daerah itu bertukar dari zon jingga kepada zon merah, iaitu kawasan yang mencatatkan 41 kes aktif dan ke atas.

Menteri Kerajaan Tempatan dan Perumahan Datuk Seri Panglima Masidi Manjun dalam satu kenyataan berkata, sebanyak tiga lagi kematian dilaporkan di Sabah hari ini, dengan dua kes di Hospital Lahad Datu dan satu kes di Hospital Tawau.

Kematian di Sabah hari ini melibatkan pesakit berusia 41 hingga 74 tahun.

Daripada 232 kes positif baharu itu, sebanyak 62 kes dilaporkan di Kota Kinabalu, diikuti dengan 38 kes di Lahad Datu, Sandakan (25), Tuaran (23), Kota Belud (15), Beluran (14), Penampang (11), Tawau (8), Keningau (8) dan enam kes masing-masing di Semporna, Putatan dan Tambunan.

Manakala, empat kes di Kudat, dua kes di Pitas dan Papar serta satu kes masing-masing di Kuala Penyu dan Tongod.

Daripada 232 kes, sebanyak 96 kes atau 41.38 peratus dikesan daripada saringan kontak rapat di Kota Kinabalu, Lahad Datu, Beluran dan Kota Belud. Selebihnya, 136 kes dari lain-lain kategori.

Dengan tambahan tiga kematian hari ini, keseluruhan kes kematian di Sabah sehingga kini adalah sebanyak 197 kes. Sementara, sebanyak 833 kes pulih dilaporkan, dengan bilangan kumulatif kes pulih sebanyak 19,721 kes.

Setakat ini, sebanyak 26,619 kes Covid-19 dilaporkan di Sabah dengan 2,266 kes aktif yang sedang menerima rawatan.

Terdapat 79 orang ditempatkan di Unit Rawatan Rapi (ICU) dan 18 orang memerlukan alat bantuan pernafasan.

Katanya, kapasiti katil Covid-19 di seluruh Sabah ketika ini kekal dengan 6,576 katil dengan peratusan penggunaan 34.45 peratus. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tragedi NZ: Identiti mangsa dikenal pasti

CHRISTCHURCH – NEW ZEALAND. Lebih 24 jam menunggu, akhirnya identiti mangsa yang maut dalam insiden tembakan di sebuah masjid, di sini, telah dikenal pasti pihak berkuasa.

Kanak-kanak, ayah, ibu, datuk, nenek, anak lelaki, anak perempuan, namakan saja, semuanya menjadi mangsa kekejaman lelaki tidak berperikemanusiaan, Brenton Tarrant.

Bahkan, seorang pemain futsal negara Kuwait juga menjadi mangsa dalam tragedi kejam ini.

Memetik laporan NZ Herald, berikut adalah senarai nama mangsa yang disahkan meninggal dunia atau hilang dalam insiden kejam itu:

Anak kecil ini mengikut bapa dan abangnya ke Masjid Al Noor untuk menunaikan Solat Jumaat.

Ketika insiden berlaku, kanak-kanak ini melarikan diri daripada penembak dan dilaporkan telah hilang.

Begitupun, laporan dari Dailymail menyatakan Mucad telah meninggal dunia petang semalam dalam dakapan bapanya.

Pakciknya, Abdulrahman Hashi, 60, memberitahu The Washington Post bahawa anak saudaranya berusia empat tahun antara yang terbunuh dalam insiden itu.

Dia mendapat maklumat itu selepas menerima panggilan daripada adik iparnya, Adan Ibrahin Dirie yang berada di hospital kerana turut cedera ditembak.

Heba Sami yang bapanya cedera kerana melindungi anaknya memberitahu Guff News bahawa dia kehilangan lima ahli keluarga termasuk seorang lelaki berusia 12 tahun.

-Remaja dari Cashmere High School ini datang ke masjid bersama ibu dan rakannya. Setiap minggu dia datang ke masjid tersebut.

Bapanya, John Milne memberitahu NZME: “Saya kehilangan anak saya, dia baru saja berumur 14 tahun.

“Saya tahu dia di mana. Saya tahu dia kini aman di sana,” katanya berserta tangisan.

-Khaled Mustafa dan anaknya Hamza, 16

Khaled meninggal dunia di Masjid Al Noor manakala Hamza pula hilang. Seorang lagi anaknya, Zaid,13, berada di Hospital Christchurch di mana dia menjalani pembedahan selama enam jam malam semalam.

Naeem Rashid dan anaknya Talha, 21

Naeem dilaporkan meninggal dunia di dalam masjid ketika dia dilaporkan cuba bergelut dengan penembak.

Anaknya, Talha turut ditembak dan dibunuh. Naeem dari Pakistan, bekerja di bank sebelum berpindah ke Christchurch dan menjadi guru.

Wanita berusia 25 tahun berasal dari India ini antara yang dilaporkan hilang.

Wanita ini juga dilaporkan antara yang hilang.

Jurutera perisian ini dilaporkan masih hilang. Rakan kepada isterinya memberitahu isteri Ashan tidak boleh menerima dakwaan suaminya antara yang meninggal dalam masjid itu.

Dari Bangladesh, dia antara yang masih hilang seperti diberitahu rakannya kepada Herald. Mojammel berada di Christchurch selama dua tahun dan sedang mengikuti pengajian dalam bidang pergigian.

Pemain futsal Kuwait ini antara yang disahkan meninggal dunia dalam insiden itu.

Penjaga gol yang baru sahaja bergelar ayah baru-baru ini merupakan individu popular dalam industri teknologi di Christchurch.

Isterinya, Amna Ali memberitahu kali terakhir berhubung dengan suaminya pada pagi Jumaat ketika sedang bersarapan.

Dia masih belum mendapat khabar dari suaminya. Amna telah bercakap dengan rakan suaminya namun masih belum mendapat sebarang maklumat.

Ibu bapanya, Jannaz Ezat dan Hazim Al-Umari memberitahu kali terakhir mereka bercakap dengan anaknya pada Khamis malam.

Mereka bimbang anaknya mungkin antara yang maut dalam insiden di masjid tersebut.

Adnan yang berasal dari Mesir dan antara yang dilaporkan hilang

Seorang rakannya menulis di Twitter merayu dengan harapan agar Osama ‘memunculkan diri’ nanti dan akan kembali ‘pulih sepenuhnya’.

Zuhair Darwish sedang berdiri di laluan Dean Ave berdekatan Masjid Al Noor pada Jumaat itu meminta maklumat mengenai abangnya, Kamel Darwish yang merupakan bapa kepada tiga orang anak, yang mana berada di amsjid berkenaan ketika tembakan itu berlaku.

Dr Haron meninggalkan seorang isteri dan dua anak berusia 13 dan 11 tahun.

Sebaik menamatkan ijazah doktor falsafah (PHD), Mahmood bekerja sebagai pembantu pengarah akademik di Canterbury College, iaitu sebuah skeolah swasta untuk bahasa Inggeris dan pelajar perniagaan.

Parvin ditembak ketika dia cuba untuk menyelamatkan suaminya yang berkerusi roda, Farid Uddin, menurut saudaranya.

Anak saudara lelakinya, Mahfuz Chowdhury, yang tinggal di Bangladesh di mana tempat Parvin dilahirkan berkata, dia mendengar mengenai kematian ibu saudaranya daripada saudara yang berada di New Zealand, menurut akhbar Bangladesh, BDnews24.

Khan dipercayai meninggal di Linwood Mosque.

Seorang rakannya berkata, Khan merupakan pemilik dua restoran di Christchurch, termasuk Indian Grill.

Doktor jantung itu berhijrah ke New Zealand dari Palestin kerana mereka mahukan kehidupan yang lebih baik.

Hamid tidak kelihatan lagi sejak Jumaat dan keluarnya percaya doktor di Hospital Hawera itu telah meninggal dunia.

Isterinya, Hanan berkata, dia dan suaminya itu berhijrah ke Christchurch 23 tahun lalu.

Bekas setiausaha pertubuhan Muslim, yang dilahirkan di Palestin itu tidak kelihatan sejak penembak memasuki Masjid Al Noor.

Stuff bercakap kepada mereka yang berada di masjid ketika tembakan itu berlaku dan melihat Abdelfattah mengalami kecederaan teruk.

Isterinya, Nuha Assad, tidak mendengar sebarang perkhabaran daripada suaminya selepas dia pergi ke Masjid Al Noor untuk menunaikan solat.

Seorang rakan memberitahu Herald bahawa Armstrong meninggal di pangkuan seorang wanita yang ditembak pada bahu dan terselamat di Masjid Linwood.

Rakan itu juga memberitahu bahawa Armstrong selalu membawa orang ke rumahnya dan dia sangat baik hati.

Pelarian berasal dari Afghanistan berusia 71 tahun itu dipercayai meninggal didalamnya.

Nabi lari ke Persatuan Afghanistan dan dia berada di Masjid Al Noor ketika tembakan itu berlaku.

Anak lelakinya, Omar Nabi pergi ke mahkamah hari ini, di mana lelaki yang didakwa terlibat dalam tembakan berkenaan dibicara. – Sinar Harian


Petugas Kedai Emas & Penguat Kuasa Punca Dua Kluster Baharu Di Sabah

KOTA KINABALU: Sabah mencatatkan dua kluster baharu COVID-19, hari ini, masing-masing di daerah Lahad Datu dan Kota Kinabalu.

Jurucakap perkembangan harian COVID-19 Sabah, Datuk Masidi Manjun, berkata dua kluster terbabit, Kluster Jalan Kastam Baru di Lahad Datu mencatatkan enam kes, manakala Kluster Inanam Taipan di Inanam, Kota Kinabalu mencatatkan sembilan kes.

“Kluster Jalan Kastam Baru di Lahad Datu mula dikesan pada 25 Mac lepas, apabila kes indeks ialah pegawai penguat kuasa, disahkan positif melalui saringan bergejala di klinik kerajaan.

“Susulan kes itu, saringan kontak rapat dan saringan tempat kerja dijalankan ke atas 51 orang dengan enam kes didapati positif, manakala 39 orang lagi masih menunggu keputusan. Punca jangkitan masih dalam siasatan.

“Bagi Kluster Inanam Taipan di Inanam Kota Kinabalu, kes indeks ialah kakitangan khidmat pelanggan di kedai menjual barang kemas dan disahkan positif melalui saringan bergejala, pada 16 Mac.

“Berdasarkan penelitian kes, jangkitan berpunca daripada komuniti,” katanya dalam kenyataan media, hari ini.

Masidi yang juga Menteri Kerajaan Tempatan dan Perumahan dan Menteri Kewangan II negeri berkata, jumlah kes harian COVID-19 hari ini kekal sebanyak dua angka.

“Berdasarkan laporan Jabatan Kesihatan Negeri Sabah, jumlah kes positif baharu COVID-19 pada hari ini sebanyak 64 kes, menjadikan jumlah kumulatif sebanyak 54,584 kes dan satu kes kematian direkodkan di daerah Tawau.

“Jumlah pesakit COVID-19 yang sembuh dan dibenarkan keluar hospital ialah 48, menjadikan jumlah kumulatif 53,733 orang.

“Seramai 422 pesakit sedang menerima rawatan, iaitu 172 orang di hospital dan 250 orang di Pusat Kuarantin dan Rawatan Berisiko Rendah (PKRC) Awam,” katanya.

Mengenai statistik vaksinasi di Sabah, Masidi berkata, setakat ini seramai 19 orang sudah menerima suntikan vaksin harian dos pertama, menjadikan jumlah kumulatif sebanyak 42,007 orang.

Selain itu, bagi dos kedua vaksin Pfizer BioNTech, seramai 2,321 orang sudah menerima suntikan, menjadikan jumlah kumulatif sebanyak 5,152 orang. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gempa bumi 3.2 Richter gegar Beluran

KOTA KINABALU: Gempa bumi lemah berukuran 3.2 pada skala Richter telah dikesan di Beluran pada jam 8.59 pagi tadi.

Jabatan Meteorologi Malaysia (MetMalaysia) menyatakan gempa bumi itu berlaku di 6.5 darjah Utara dan 117 darjah Timur lebih kurang 55km Tenggara Pitas pada kedalaman 10km.

Gegeran mungkin dirasai di sekitar Beluran. Walaubagaimanapun, MetMalaysia akan terus memantau keadaan.


Ingkar SOP & Berhimpun: Polis Tawau Berjaya Tahan Empat Individu

TAWAU : Empat lelaki ditahan bagi membantu siasatan berhubung kesalahan perhimpunan haram di Kampung Baru, Batu 2, Jalan Apas di sini, pada 12 Mei lalu.

Terdahulu, polis menyiasat gambar dan satu video tular yang menyaksikan lebih 100 individu lelaki berhimpun sambil mengejutkan orang kampung untuk bersahur di Kampung tersebut kira-kira jam 2.40 pagi.

Kejadian itu, mendapati sekumpulan remaja termasuk kanak-kanak berumur 12 hingga 25 tahun melanggar prosedur operasi standard (SOP) Perintah Kawalan Pergerakan Bersyarat (PKPB) yang dikuatkuasakan di daerah ini.

Sehubungan itu, polis meminta seorang suspek Jobby Basri,30, yang memuat naik gambar sambil mengajak orang ramai melakukan demonstrasi di dalam akaun facebooknya untuk hadir ke Balai Polis berdekatan bagi membantu siasatan.

Ketua Polis Daerah Tawau, Asisten Komisioner Peter Umbuas berkata pihaknya berjaya menangkap tiga lelaki termasuk dua warga asing pada pada Rabu lalu.

“Seorang lagi suspek warga tempatan berjaya ditangkap pada Jumaat baru-baru ini untuk membantu siasatan.

“Siasatan awal mendapati, kesemua suspek yang berumur 24 hingga 34 tahun itu mengaku terlibat dalam perhimpunan tersebut,”katanya dalam kenyataan media di sini semalam

Beliau berkata kesemua suspek yang ditahan didapati negatif dadah semasa ujian saringan air kencing dilakukan.

“Namun, berdasarkan semakan jenayah lampau mendapati salah seorang suspek pernah disabitkan di bawah Seksyen 395/397 Kanun Keseksaan rompak berkumpulan dan Seksyen 148 Kanun Keseksaan,”katanya

Peter berkata, kes disiasat mengikut Peraturan 25 Ordinan Darurat (Pencegahan Dan Pengawalan Penyakit Berjangkit) (Pindaan) 2021.

“Selain itu, mereka juga disiasat mengikut Seksyen 188 Kanun Keseksaan, Seksyen 8 (1)(e) Ordinan Kesalahan-Kesalahan Kecil Negeri Sabah, manakala suspek warga asing disiasat mengikut Seksyen 6 (1)(c) Akta Imigresen 1959/63,”katanya – Utusan Borneo


Lori Terbalik, Beras Bertabur Di Jalan

TAWAU: Sebuah lori yang sarat membawa muatan beras terbalik Batu 10 Jalan Apas, berhampiran bulatan Bandar Sri Indah, dekat sini, petang tadi.

Akibat kejadian itu jam 2.15 petang, puluhan kampit beras bertaburan di bahu jalan.

Ketua Polis Daerah Tawau, Asisten Komisioner Peter Umbuas, berkata siasatan awal mendapati lori itu dipandu lelaki berumur 30-an dari arah pusat bandar menuju ke Lahad Datu.

Bagaimanapun, ketika sampai di bulatan Bandar Sri Indah pemandu lori terbabit gagal mengelak lalu merempuh bahagian hadapan sebuah kereta jenis Proton GEN2 yang datang dari arah kanan bulatan itu sebelum terbalik.

“Akibat pelanggaran, lori berkenaan hilang kawalan lalu terbabas ke kiri jalan sebelum terbalik dan mengakibatkan sebahagian muatan beras bertaburan di jalan,” katanya dalam kenyataan.

Kedua-dua pemandu tidak cedera. Siasatan lanjut mendapati kejadian berpunca daripada kecuaian pemandu lori yang gagal memberi laluan kepada kenderaan di sebelah kanan ketika berada dalam bulatan.- BH Online


22,597 Kes Baharu Covid-19, 252 Kematian

PUTRAJAYA : Kementerian Kesihatan Malaysia (KKM) melaporkan 22,597 kes Covid-19 dan 252 kematian setakat hari ini.

Dalam satu kenyataan Ketua Pengarah Kesihatan Dr Noor Hisham Abdullah berkata, jumlah jangkitan kini adalah 1,685,510.

Hisham berkata, terdapat 19,492 kes pulih, menjadikan jumlah mereka yang sembuh dari Covid-19 menjadi 1,401,160.

Terdapat 268,548 kes aktif dengan 986 pesakit dirawat dalam rawatan intensif dan 451 memerlukan bantuan pernafasan.

Sementara itu, sebanyak 252 kematian dicatat menjadikan jumlah kematian setakat ini 15,802. kes.

Selangor mencatatkan jumlah kes tertinggi dengan 5,814.

Ia diikuti oleh Sabah (2,834), Sarawak (2,427), Kedah (2,162), Pulau Pinang (1,920), Johor (1,896), Kelantan (1,289), Kuala Lumpur (1,111), Perak (1,061), Terengganu (739), Pahang (579), Negeri Sembilan (345), Melaka (269), Perlis (98), Putrajaya (48) dan Labuan (5).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Abang Jo Lawat Tun Sakaran Dandai

KOTA KINABALU: Ketua Menteri Sarawak Datuk Patinggi Abang Johari Tun Openg mengadakan kunjungan hormat ke atas mantan Yang DiPertua Negeri Sabah Tun Sakaran Dandai di Kampung Likas, di sini, dipenghujung rangka lawatan beliau ke Sabah.

Rombongan turut disertai oleh isteri Datin Amar Juma’ani Tuanku Bujang dan beberapa pegawai kerajaan negeri Sarawak.

Kunjungan hormat selama sejam itu diakhiri dengan sesi merakamkan foto kenangan bersama ahli keluarga Tun Sakaran bersama Ketua Menteri Sarawak bersama isteri selepas menikmati jamuan makan tengah hari di kediaman mantan Ketua Menteri Sabah dan TYT Sabah itu sebelum berangkat balik ke Sarawak.

Sebelum itu, Abang Johari turut mengadakan kunjungan hormat ke atas Yang Dipertua Negeri Tun Juhar Mahiruddin di Istana Negeri, di Bukit Nenas, Kota Kinabalu.


Bung Moktar Cadang Penubuhan Majlis Presiden Gabungan Rakyat Sabah

KOTA KINABALU: Pengerusi Barisan Nasional (BN) Sabah, Datuk Seri Bung Moktar Radin akan mencadangkan penubuhan Majlis Presiden Gabungan Rakyat Sabah (GRS) pada mesyuarat yang dijangka pada 11 Januari depan.

GRS merangkumi gabungan Perikatan Nasional (PN), BN dan Parti Bersatu Sabah (PBS) yang membentuk kerajaan negeri selepas menang Pilihan Raya Negeri pada 26 September lalu.

“Kami merancang untuk mengadakan mesyuarat pada 11 Januari ini. Ya, kami akan membincangkan mengenainya (cadangan penubuhan Majlis Presiden GRS),” katanya.

Timbalan Ketua Menteri Sabah itu bercakap demikian kepada pemberita selepas penyerahan Watikah Pelantikan Pengerusi dan Ahli-Ahli Lembaga Pengarah bagi empat agensi kerajaan negeri di sini, hari ini.

Bung Moktar diminta mengulas cadangan penubuhan Majlis Presiden GRS, seperti yang disuarakannya sebelum ini.

Sebelum ini, media melaporkan Bung Moktar percaya GRS perlu ada majlis presidennya sendiri, antara lain berperanan dalam membincangkan isu berbangkit secara lebih mendalam ke arah memperkukuhkan lagi gabungan berkenaan.

Pada 28 November lalu, Pengerusi PN merangkap Presiden Parti Pribumi Bersatu Malaysia (BERSATU) yang juga Perdana Menteri, Tan Sri Muhyiddin Yassin mencadangkan supaya pertemuan antara ketua parti yang membentuk kerajaan PN diadakan secara lebih kerap.

Sehubungan itu, Muhyiddin berkata mungkin sudah sampai masanya sebuah majlis presiden yang dianggotai ketua parti dalam PN, BN, GRS dan Gabungan Parti Sarawak (GPS) diwujudkan.

Ia bagi membolehkan mesyuarat secara berkala diadakan untuk membincangkan perkara berkaitan dengan dasar ekonomi, pendidikan, sosial dan lain-lain. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dr Mahathir, Muhkriz & Tiga Yang Lain Dipecat Dari BERSATU

KUALA LUMPUR: Bekas Pengerusi Parti Pribumi Bersatu Malaysia (BERSATU), Tun Dr Mahathir Mohamad bersama empat lagi pemimpin dipecat keahliannya daripada parti itu.

Empat yang lain ialah Timbalan Presiden BERSATU, Datuk Seri Mukhriz Mahathir; Ketua Armada BERSATU, Syed Saddiq Syed Abdul Rahman; Ahli Majlis Pimpinan Tertinggi (MPT), Dr Maszlee Malik serta Ahli Parlimen Kubang Pasu, Datuk Amiruddin Hamzah.

Berdasarkan surat yang diedarkan kepada media, kelima-lima mereka dipecat atas alasan duduk di bangku pembangkang ketika persidangan pembukaan Dewan Rakyat pada 18 Mei lalu.

Surat bertarikh semalam itu ditandatangani oleh Setiausaha Kerja BERSATU, Muhammad Suhaimi Yahya.

“Maka dengan ini dimaklumkan bahawa menurut pasal 10.2.2 dan fasal 10.2.3 Perlembagaan BERSATU, keahlian YB Tun dalam BERSATU adalah terhenti serta merta,” menurut surat atas nama Dr Mahathir itu.- Berita Harian

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Musim ubur-ubur di Sabah dijangka berterusan sehingga Mei

KOTA KINABALU, 21 April – Musim ledakan ubur-ubur di Sabah dijangka berterusan sehingga bulan depan berikutan keadaan cuaca panas dan kering.

Menteri Pertanian dan Industri Makanan Datuk Junz Wong berkata susulan laporan ledakan ubur-ubur khususnya di pantai barat Sabah awal tahun ini, Jabatan Perikanan Sabah telah menghantar satu pasukan untuk menyiasat kejadian di pantai Tanjung Aru itu.

Pasukan yang diketuai oleh Dr Shuhadah Mustapha daripada Pejabat Biosekuriti Perikanan Likas itu berjaya mengenal pasti satu spesies yang dominan dikenali ubur-ubur pasir, iaitu ubur-ubur bertompok hitam dan sesungut ubur-ubur ini boleh menyebabkan kegatalan atau alergi apabila bersentuhan dengan kulit, mengakibatkan radang dan bengkak pada bahagian berkenaan.

“Orang ramai perlu memakai pakaian mandi yang menutupi seluruh badan untuk mengelak daripada disengat selain tidak mengutip ubur-ubur yang mati kerana ia mungkin masih mempunyai nematocystsyang masih hidup dan boleh membebaskan toksin (walaupun selepas haiwan itu kering),” katanya dalam kenyataan hari ini.

Beliau turut menasihati orang ramai agar mematuhi papan tanda amaran selain menjauhi kawasan pantai yang dipacakkan bendera merah, menandakan kehadiran ubur-ubur.

“Paling penting, orang ramai harus sentiasa berhati-hati ketika melakukan aktiviti di laut,” katanya.


Rumah terbakar, kereta turut hangus

KOTA MARUDU: Bukan saja dua rumah terbakar, malah penghuninya kehilangan empat kenderaan yang turut hangus dalam kebakaran di Kampung Longob, di sini, awal pagi tadi.

Bagaimanapun, tiada mangsa dilaporkan cedera dalam kejadian kira-kira jam 1 pagi itu apabila semua penghuni sempat menyelamatkan diri.

Katanya, sebaik menerima panggilan pada jam 1.04 tengah pagi, seramai lima anggota diketuai Ketua Operasi, Kamarudin Sabanah serta dua jentera dihantar ke lokasi kejadian yang terletak 14 kilometer dari balai.

“Hasil siasatan, struktur kayu pada rumah pertama itu dan kenderaan diletakkan berhampiran terbakar sebelum api merebak dengan cepat, namun tindakan pantas bomba berjaya menyelamatkan beberapa rumah berhampiran daripada turut musnah,” katanya ketika dihubungi.

Rony berkata, api berjaya dipadamkan sepenuhnya sebelum operasi ditamatkan jam 3.02 pagi.

“Semua kenderaan terbakar 100 peratus iaitu Proton Saga, Perodua Kancil, Toyota Corona dan sebuah van.

“Punca kejadian dan anggaran nilai kerugian masih dalam siasatan,” katanya.


Rumah kongsi hangus

LEBIH 20 pekerja kilang menternak ayam hilang tempat tinggal apabila rumah kongsi 16 pintu didiami mereka musnah dalam kebakaran di Jalan Serusup, Tuaran, malam tadi.

Bagaimanapun, tiada kemalangan jiwa dilaporkan dalam kejadian 9.50 malam itu.

Difahamkan, kejadian kebakaran di kawasan rumah kongsi itu adalah kali kedua iaitu kali pertama pada 13 Julai 2017.

Ketua Balai Bomba dan Penyelamat (BBP) Daerah Tuaran, Qawie Gapar berkata, pihaknya menerima panggilan kecemasan pada 9.57 malam dan mengarahkan 10 anggota bersama sebuah jentera ke lokasi kejadian.

“Sebaik tiba, bomba mendapati api sudah marak lalu operasi memadam kebakaran dilakukan.

“Api dapat dikawal 11.13 malam dan kebakaran membabitkan 16 pintu manakala lebih 20 pekerja termasuk ahli keluarga masing-masing sempat menyelamatkan diri,” katanya di Tuaran, hari ini.

Qawie berkata, punca kebakaran dan jumlah kerugian masih dalam siasatan” katanya. – Harian Metro


COVID-19: 2,176 Kes Baharu, 10 Kematian Hari Ini

PUTRAJAYA: Malaysia hari ini terus merekodkan kes sembuh Covid-19 melebihi 4,000 kes iaitu sebanyak 4,521 kes sekali gus mengatasi kes positif baharu 2,176 kes dengan 10 kematian.

Jumlah terbabit menjadikan kes kumulatif sembuh sebanyak 218, 335 kes manakala 266, 445 kes positif dengan kes aktif menurun kepada 47,135 kes.

Ketua Pengarah Kesihatan, Tan Sri Dr Noor Hisham Abdullah berkata, terdapat 260 kes positif yang sedang dirawat di Unit Rawatan Rapi (ICU), di mana 112 kes memerlukan bantuan pernafasan.

“Selangor masih menjadi negeri tertinggi merekodkan kes positif biarpun kali ini, tidak melebihi 1,000 kes iaitu hanya 910 kes,” katanya dalam satu kenyataan hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerajaan Cadang Bina Pagar Sepanjang Jajaran Kereta Api KK-Tenom

KOTA KINABALU: Kementerian Pembangunan Infrastruktur bercadang membina pagar sepanjang jajaran kereta api Kota Kinabalu-Tenom untuk meningkatkan keselamatan orang awam dan pengguna kemudahan itu.

Menterinya, Datuk Peter Anthony berkata selain itu tujuan pemasangan memasang pagar di sepanjang landasan berkenaan adalah bagi mengelakkan kejadian kemalangan seperti yang berlaku sebelum ini.

“Selepas saya mengambil alih kementerian ini, saya sudah membuat lawatan jajaran landasan kereta api ini dari Kota Kinabalu sehingga Tenom.

“Saya dapati terdapat masalah besar yang dihadapi sejak tampuk pimpinan kerajaan lama termasuk keselamatan berpagar yang tidak dibina.

“Dalam pada itu, saya telah mencadangkan kepada Pengarah Jabatan Keretapi Negeri Sabah (JKNS) untuk membina pagar di kiri dan kanan landasan ini,” katanya.

Beliau berkata demikian ketika menjawab soalan tambahan Datuk Isnin Aliasnih (Bersatu-Klias) berkenaan pemerkasaan sistem pengangkutan kereta api sedia ada dahulu sebelum membina jajaran kereta api baharu Kota Kinabalu-Kudat, pada sidang Dewan Undangan Negeri (Dun) hari ini.

Katanya pada masa ini ketiadaan pagar sepanjang Kota Kinabalu-Tenom itu agak membahayakan kira-kira 1,600 pengguna dan lebih 700 pelajar yang menjadi penguna harian perkhidmatan tersebut.

Katanya cadangan tersebut termasukkah pembaikan papan rel yang dahulunya tidak selamat digunakan.

“Kita sudah cadangkan untuk menukar papan rel berkenaan kepada konkrit. Bagi penyelenggaraan, kita dapati ketirisan lebih RM300 juta semasa kerajaan lama, tidak tahu ke mana perginya peruntukan berkenaan,” jelasnya.


Wanita antara ditahan AADK dalam Ops Cegah

KUDAT: Seorang wanita sepatutnya mengambil iktibar selepas tiga bekas suaminya terbabit dalam pengedaran dan penyalahgunaan dadah, namun apa yang berlaku sebaliknya apabila dia pula ditahan Agensi Antidadah Kebangsaan (AADK) dalam Ops Cegah, semalam.

Lebih memilukan, tiga anaknya berusia satu, 10 dan 16 tahun yang mengharapkan perlindungan Ibu mereka kini buntu kerana wanita itu ditahan angkara dadah.

Difahamkan, suami pertama wanita itu adalah pengedar dadah dan meninggal dunia akibat disyaki pengaruh dadah, manakala suami kedua dan ketiga ditahan polis selepas terbabit dalam aktiviti pengedaran dadah di daerah ini.

Kini, ketiga-tiga anaknya menumpang kasih bersama nenek mereka.

Ketua AADK Kudat, Fazilawati Aji berkata wanita berusia 39 tahun itu antara enam yang ditahan di Kampung Pantai Bahagia, di sini, dalam Ops Cegah yang bermula kira-kira jam 12 tengah malam dan berakhir 4 pagi semalam.

“Wanita itu ditahan di rumah kongsi yang disewanya kerana disyaki dijadikan ‘port’ melepaskan gian.

“Hasil ujian air kencing didapati dia positif dadah,” katanya ketika dihubungi, hari ini.

Fazilawati berkata, pihaknya turut menahan lima lagi individu termasuk seorang wanita kerana didapati terbabit dalam aktiviti penyalahgunaan dadah.

“Semua mereka berusia 19 hingga 50 tahun ditahan di kawasan kampung berkenaan.

“Hasil ujian air kencing mendapati semua mereka positif dadah jenis syabu,” katanya.

Menurutnya, wanita bersama lima lagi suspek dibawa ke pejabat AADK Kudat untuk disiasat mengikut Seksyen 3(1) Akta Penagih Dadah (Rawatan & Pemulihan) 1983. – Berita Harian


Guru Wanita Maut Kereta Bertembung Pacuan Empat Roda Di Jalan Sandakan-Lahad Datu

KINABATANGAN : Seorang guru wanita maut selepas kenderaan yang dinaikinya bertembung dengan pacuan empat roda dalam kejadian di Kilometer 98 Jalan Sandakan-Lahad Datu, di sini pada Selasa.

Dalam kejadian kira-kira jam 3 petang itu, mangsa Nurul Izzah Fatinah Ismail, 31, meninggal dunia di lokasi kejadian.

Ketua Polis Daerah Kinabatangan, Superintendan Dzulbaharin Ismail berkata, kemalangan membabitkan dua kenderaan iaitu jenis Toyota Fortuner milik Jabatan Kesihatan Sandakan yang dipandu lelaki 53 tahun dan sebuah Perodua Kenari yang dipandu mangsa.

“Punca kejadian dipercayai berlaku apabila pemandu pacuan empat roda memotong kenderaan lain dan bertembung dengan Perodua Kenari yang berada di laluannya.

“Kedua-dua kenderaan terbabit termasuk ke dalam semak di sebelah kiri jalan. Akibat kejadian itu, pemandu Perodua Kenari mengalami cedera parah di kepala serta disahkan meninggal dunia oleh kakitangan Hospital Kinabatangan manakala pemandu Toyota Fortuner hanya cedera ringan,” katanya ketika dihubungi Sinar Harian pada Selasa.

Katanya lagi, mayat mangsa dihantar ke Hospital Kinabatangan untuk tindakan selanjutnya sebelum dibedah siasat.

“Kes disiasat di bawah Seksyen 41(1) Akta Pengangkutan Jalan 1987,” katanya.

Sementara itu, jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan berhubung kejadian itu pada jam 3.07 petang.

Katanya, seramai enam anggota dari Balai Bomba dan Penyelamat (BBP) Kinabatangan dikejar ke lokasi yang terletak sejauh 26 kilometer. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Saringan Berskala Besar Di Ladang Punca Peningkatan Kes Di Sabah

KOTA KINABALU: Peningkatan jumlah kes positif COVID-19 di Sabah hari ini adalah disebabkan saringan besar-besaran yang giat dijalankan oleh Pertubuhan Keselamatan Sosial (Perkeso) di ladang dan kilang terutama di kawasan pantai timur Sabah.

Menteri Kerajaan Tempatan dan Perumahan negeri, Datuk Seri Masidi Manjun, yang juga jurucakap rasmi COVID-19 di Sabah, berkata kes baharu yang dicatatkan hari ini adalah sebanyak 526 kes berbanding 432 kes yang dicatatkan semalam.

“Sebanyak 73 kes adalah dari Ladang Baturong Kunak, Ladang GNG Kinabatangan (15 kes), Ladang Matamba Lahad Datu (20 kes) dan Ladang dan Kilang Segamaha, Lahad Datu mencatatkan 43 kes positif COVID-19 pada hari ini,” katanya dalam satu kenyataan, di sini, hari ini.

Daripada 526 kes positif COVID-19 yang dicatatkan di Sabah hari ini, sebanyak 364 kes adalah berpunca daripada saringan kontak rapat, saringan bergejala (80 kes) , saringan kluster sedia ada (29 kes), saringan komuniti (2 kes), saringan pelajar masuk asrama (10 kes) dan 41 kes adalah dari lain-lain kategori.

Sementara itu, Masidi berkata seramai 369 pesakit COVID-19 telah sembuh dan keluar dari hospital, menjadikan jumlah kumulatif sembuh 40,133 orang.

“Sejumlah 2,849 pesakit sedang menerima rawatan iaitu 769 orang di hospital dan 2,080 orang di Pusat Kuarantin dan Rawatan COVID-19 Berisiko Rendah (PKRC). Bilangan pesakit COVID-19 dalam Unit Rawatan Rapi (ICU) ialah 80 orang dan 21 orang pula memerlukan alat bantuan pernafasan,” katanya. – BERNAMA


‘Pakar’ Senjata Api Buatan Sendiri Ditahan Di Beaufort

BEAUFORT: Seorang lelaki yang dipercayai “pakar” membuat senjata api buatan sendiri ditahan dalam serbuan polis di Kampung Pansong, Beaufort, semalam.

Ketua Polis Beaufort Yusoff Zaki Mat Yaacob berkata, operasi dilakukan sepasukan anggota dari Bahagian Siasatan Jenayah Ibu Pejabat Polis Daerah (IPD) Beaufort.

Suspek berusia 57 tahun itu ditahan dalam operasi pada 2.30 petang bersama selaras senapang jenis bakakuk dan beberapa lagi peralatan membuat senjata api, yang turut dirampas polis.

“Sejurus ditahan, suspek mengaku menyimpan senjata api dan peralatan membuat senjata api di rumahnya,” kata Yusoff Zaki, menurut laporan Berita Harian.

Suspek dibawa ke IPD Beaufort untuk siasatan lanjut, dan polis akan memohon dia direman mengikut Seksyen 8(a) Akta Senjata Api 1960, tambahnya.


Lari Ke Hutan Dibuli Kerana Wajah ‘Unik’

KIGALI: Akibat sering dibuli penduduk kampung kerana memiliki wajah ‘unik’ seorang lelaki dari Rwanda, Afrika Timur, sanggup melarikan diri ke dalam hutan setiap hari.

The Sun yang memetik laporan Zolex Reporters melaporkan, Zanziman Ellie, 21, tidak disisihkan ibunya sebaliknya wanita berkenaan menganggapnya sebagai satu anugerah selepas dia kematian lima anak lain.

Malah, dia dan suaminya sanggup memelihara anak istimewa itu daripada hidup kesunyian tanpa zuriat.

Menurut wanita itu, Ellie mengalami penyakit otak tidak berkembang (microcephaly) sejak lahir dan keadaan itu menyebabkan kepalanya lebih kecil berbanding bayi normal.

Lazimnya, bayi dilahirkan sebegitu kerana si ibu menghidap penyakit Zika ketika hamil.

Kelainan itu menyebabkan Ellie tidak dapat bertutur tetapi boleh mendengar arahan.

Menurut laporan Afrimax Rwanda, Ellie berterusan dibuli dan menjadi bahan ejekan penduduk kampung kerana rupa parasnya yang pelik itu.

“Ellie tidak bersekolah dan sering menghabiskan masanya di dalam hutan selama beberapa jam setiap hari,” katanya. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost